title: Läntinen reitti

text: Liverpoolissa toisen maailmansodan aikaisessa Läntisen reitin komentokeskuksessa on nykyisin aiheeseen liittyvä museo "Western Approaches – Liverpool War Museum". Aiheesta on valmistunut 1944 elokuva "Merten sankarit".


title: Miguel Paz Barahona

text: Miguel Paz Barahona (myös Baraona, 1863–1937) oli hondurasilainen poliitikko, joka toimi maansa presidenttinä vuosina 1925–1929. Hän helpotti maansa valtionvelkaa ja neuvotteli rauhansopimuksen Guatemalan ja El Salvadorin kanssa.


title: HYKS Psykiatriakeskus

text: HYKS Psykiatriakeskus (entinen Hesperian sairaala) on sairaala Helsingin Töölössä. Keskuksessa toimii HYKS Psykiatrian toimialan poliklinikoita ja osastoja sekä Helsingin Yliopiston lääketieteellisen tiedekunnan opetustoimintaa. Sairaala sijaitsee Välskärinkadun ja Mechelininkadun välissä osoitteessa Pohjoinen Hesperiankatu 23.


title: HYKS Psykiatriakeskus

text: Sairaala muodostettiin 1950-luvun lopulla Kivelän sairaalan mielenterveysyksiköstä ja on saanut nimensä antiikista. Hesperia tarkoittaa lännen maata (kr. hesperos = länteen, iltaan liittyvä). Sairaala valmistui helmikuussa 1962 Helsingin kaupungin keskusmielisairaalaksi. Rakennuksen suunnittelivat arkkitehdit Martta ja Ragnar Ypyä. Sairaala remontoitiin perusteellisesti 2000-luvun alussa, ja nykyisin sen päärakennus toimii HYKS Psykiatriakeskuksena. Pohjoisen Hesperiankadun puolella olevissa sivurakennuksissa on lisäksi HYKSin Lasten ja nuorten sairaalan toimintaa.


title: HYKS Psykiatriakeskus

text: Sairaala-alueella olevat kaksi tornitaloa tehtiin alun perin sairaalan henkilökunnan asunnoiksi, mutta olivat myöhemmin sekä potilas- että toimistokäytössä. Tornitalojen tilat päätettiin vuonna 2007 muuttaa tavallisiksi asuinrakennuksiksi.


title: Vicente Tosta

text: Vicente Tosta (1886–1930) oli hondurasilainen sotilasjohtaja ja Liberaalipuolueen poliitikko, joka toimi maansa presidenttinä vuosina 1924–1925. Hän aloitti sotilasuransa kadettikoulussa vuonna 1904, ja ylennettiin majuriksi 1910. Vuonna 1919 hän osallistui Francisco Bertrandin kaatamiseen, minkä jälkeen hänestä tehtiin maansa sotaministeri ja 1920 yleisten töiden ministeri. Hän oli yksi sisällissodan komentajista maalis-huhtikuussa 1924, ja huhtikuussa 1924 hänet nimitettiin tilapäiseksi presidentiksi vuoden 1925 vaaleihin asti.


title: Meksikon ensimmäinen keisarikunta

text: Meksikon ensimmäinen keisarikunta oli nykyisen Meksikon edeltäjä. Meksiko itsenäistyi Espanjasta 1821, ja siihen kuului Uuden-Espanjan Pohjois-Amerikan mantereen osat. Keisarikunta jäi lyhytikäiseksi, sillä se perustettiin 1822 ja hajotettiin jo seuraavana vuonna, jolloin syntyi tasavaltainen Meksikon yhdysvallat. Meksikon ensimmäisen keisarikunnan ainoa hallitsija oli Agustín de Iturbide. Monarkia palautettiin uudelleen 1860-luvulla, jolloin syntyi Meksikon toinen keisarikunta.


title: Meksikon ensimmäinen keisarikunta

text: Miguel Hidalgo y Costilla julisti vuonna 1810 Meksikon itsenäiseksi. Julistusta seurasi yli kymmenen vuotta kestänyt vapaussota. Meksikon itsenäisyyttä edelsivät Espanjan poliittiset muutokset vuonna 1820. Kuningas Ferdinand VII:n valtaa rajattiin, ja liberaalienemmistöinen parlamentti sai vallan. Uusi-Espanja jakautui peninsulaareihin, jotka pysyivät uskollisena Espanjalle, ja konservatiivisiin kreoleihin, jotka pelkäsivät menettävänsä asemansa ja kääntyivät kannattamaan itsenäisyyttä. Samaan aikaan tasavaltalaiset patriootit kiihdyttivät omaa kampanjaansa. Konservatiivien kreolien johtajaksi valittiin Agustín de Iturbide.


title: Meksikon ensimmäinen keisarikunta

text: Iturbide uskotteli varakuningas Juan Ruiz de Apodacalle, että tasavaltalaiskapinalliset olivat koonneet voimansa etelässä. Hän saikin käyttöönsä vuoden 1820 lopussa 2 500 miehen osaston. Iturbide ei kuitenkaan hyökännyt kapinallisten kimppuun vaan liittoutui kapinallisjohtaja Vicente Guerreron kanssa. Iturbide julisti helmikuussa 1821 Igualan suunnitelman, jossa vaadittiin muun muassa itsenäisyyttä. Varakuningas pyrki kukistamaan Iturbiden, mutta pian itsenäisyysliikkeen kannatus levisi koko maahan. Heinäkuussa saapunut uusi varakuningas Juan O’Donojú ei voinut enää muuta kuin tunnustaa Meksikon itsenäisyyden Córdoban sopimuksella.


title: Meksikon ensimmäinen keisarikunta

text: Iturdibe marssi paraatissa pääkaupunkiin Méxicoon 27. syyskuuta ja seuraavana päivänä julisti Meksikon itsenäiseksi. Espanja ei tunnustanut itsenäisyyttä, mutta se ei myöskään lähettänyt enää joukkoja taistelemaan itsenäisyyttä vastaan. Iturbide etsi sopivaa monarkkia Euroopasta, mutta kun tällaista ei löytynyt, kongressi julisti Iturbiden keisariksi toukokuussa 1822. Iturbiden hallitsijanimi oli Agustín I.


title: Meksikon ensimmäinen keisarikunta

text: Meksikon vanavedessä myös Keski-Amerikan valtiot itsenäistyivät Espanjasta. Chiapasin alue liittyi Meksikoon, ja Iturbiden houkuttelemana Keski-Amerikka liittyi Meksikoon tammikuussa 1822. Salvadorin liberaalit kreolit olivat kuitenkin koko ajan liittoa vastaan. Kun Iturdibe lähetti Keski-Amerikkaan joukkoja, muutkin alueet kääntyivät liittoa vastaan. Liitto purettiin helmikuussa 1823, ja Keski-Amerikan valtiot julistivat Keski-Amerikan liittotasavallan syntyneeksi heinäkuussa 1823.


title: Meksikon ensimmäinen keisarikunta

text: Iturdibe hajotti Meksikon kongressin lokakuussa 1822 ja pyrki luomaan uuden, itsevaltiuteen perustuvan perustuslain. Iturdiben vastaiset mielialat voimistuivat nopeasti, eikä Iturdibe pystynyt taloustilanteen vuoksi maksamaan armeijalleen palkkaa. Veracruzin komentaja Antonio López de Santa Anna ilmoitti joulukuussa keisarinvastaisen julistuksen. Santa Anna ja vapaussodan sankari Guadalupe Victoria esittivät Casa Matan suunnitelmassa tasavallan perustamista. Armeijan tuen menettänyt Iturdibe luopui vallasta maaliskuussa 1823. Hän sai luvan lähteä maasta ja eläkkeen sillä ehdolla, ettei palaisi. Iturdibe yritti paluuta 1824, mutta hänet vangittiin ja teloitettiin.


title: Meksikon ensimmäinen keisarikunta

text: Iturdiben jälkeen liberaalit nousivat valtaan, ja vuoden 1824 perustuslaissa Meksiko julistettiin tasavallaksi. Maasta tuli Meksikon yhdysvallat, joka oli jaettu 19 osavaltioon ja 4 territorioon.


title: Robalot

text: Robalot ("Centropomidae") on ahvenkaloihin kuuluva kalaheimo. Heimon lajeja tavataan Atlantista Pohjois- ja Etelä-Amerikan rannikkojen läheisyydestä.


title: Robalot

text: Varhaisimmat robaloiden heimoon kuuluvat fossiilit on ajoitettu liitukauden lopulle. Nykyään heimoon katsotaan kuuluvaksi vain yksi suku "Centropomus", johon kuuluu 12 lajia, muun muassa robalo ("Centropomus undecimalis"), mustarobalo ("Centropomus nigrescens"), pikkurobalo ("Centropomus parallelus") ja tarponirobalo ("Centropomus pectinatus"). Aikaisemmin heimo jaettiin kahteen alaheimoon "Centropominae" ja "Latinae", joista jälkimmäiseen kuuluivat "Lates"- ja "Psammoperca"-sukujen lajit, kuten niilinahven ("Lates niloticus") ja barramundi ("Lates calcalifer"). Heimo oli kuitenkin parafyleettinen ja on sittemmin jaettu robaloihin ("Centropomidae") ja "Latidae"-heimoon.


title: Robalot

text: Robalot ovat melko kookkaita kaloja, ja esimerkiksi robalo voi saavuttaa 1,3 metrin pituuden. Ruumis on muodoltaan pitkulainen. Selkäeviä on kaksi, joista erityisesti etummainen on piikikäs. Kylkiviiva jatkuu aina pyrstöevän päähän asti, ja pyrstöevä voi olla haarautunut ja pyöreäpäinen. Robalolajien silmät ovat suuret ja myös suu on kookas. Alaleuka on yläleukaa hieman pidempi. Kalojen suomut ovat suurikokoiset ja väriltään hopeanharmaat, vihertävät tai kellertävät.


title: Robalot

text: Robaloita tavataan Pohjois- ja Etelä-Amerikan atlantinpuoleisen rannikon läheisyydestä matalahkoista vesistä. Niitä tavataan sekä suolaisissa vesissä että murtoveden laguuneissa, eräitä lajeja toisinaan myös makeissa vesissä. Monien robaloiden liha on hyvänmakuista ja ne ovat tärkeitä ruokakaloja.


title: Urszula Kryger

text: Urszula Kryger on puolalainen mezzosopraano. Hän syntyi Łódźissa ja soitti aluksi pianoa, mutta aloitti sitten lauluopinnot Jadwiga Pietraszkiewiczin johdolla Łódźissa ja jatkoi niitä Kööpenhaminassa opettajanaan André Orlowitz. Vuonna 1994 Kryger sai Münchenissä ARD-kilpailun ensipalkinnon.


title: Urszula Kryger

text: Krygerin keskeistä osaamisalaa edustavat Chopinin laulut. Lisäksi hän on laulanut esimerkiksi "Matteus-passiossa" (Bach), "Tuhkimossa" (Rossini), Mozartin Requiemissa ja "Missa Solemniksessa" (Beethoven). Kapellimestareita, joiden kanssa Kryger on tehnyt yhteistyötä, ovat olleet muiden muassa Rafael Frühbeck de Burgos ja Sylvain Cambreling.


title: Urszula Kryger

text: Kryger on filosofian tohtori ja Łódźin musiikkiakatemian professori.


title: Jousikvartetto nro 1 (Prokofjev)

text: Sergei Prokofjev sävelsi ensimmäisen jousikvartettonsa h-mollissa (op. 50) Yhdysvaltain kongressin kirjaston tilauksesta vuosina 1930–1931. Kantaesityksen antoi Brosa-kvartetti Washington DC:ssä 25. huhtikuuta 1931. Venäjällä teoksen esitti ensi kertaa Roth-kvartetti Moskovassa 9. lokakuuta 1931. Säveltäjä teki kvartettonsa hitaasta finaalista itse versiot jousiorkesterille ja pianolle.


title: Jousikvartetto nro 1 (Prokofjev)

text: Kvartetto on kolmiosainen ja kestää noin 20–25 minuuttia.


title: CD San Roque de Lepe

text: Club Deportivo San Roque de Lepe on espanjalainen jalkapalloseura, jonka edustusjoukkue pelaa Espanjan kolmanneksi korkeimmalla sarjatasolla Segunda División B:ssä. Seuran kotipaikka on Lepe Huelvan maakunnassa Andalusiassa.


title: CD San Roque de Lepe

text: Seura perustettiin vuonna 1956 yhdistämällä Amigos de San Roquen ja katolisen nuorisojärjestön Acción Católican joukkueet. Nimi San Roque tulee kaupungin suojeluspyhimyksestä Rochista. Seura nousi ensimmäistä kertaa kansallisiin sarjoihin ja tuolloin kolmanneksi korkeimpana sarjatasona toimineeseen Tercera Divisióniin kaudeksi 1966–1967. 1970-luvun lopulla perustetussa Segunda División B:ssä se pelasi ensimmäistä kertaa vuosina 1992–1995, ja kaudeksi 2009–2010 se nousi sarjaan uudelleen. Samalla kaudella seura voitti Copa RFEF:n.


title: CD San Roque de Lepe

text: Seuran kotistadion on vuonna 2011 avattu Estadio Ciudad de Lepe, jolla on runsaat 3 500 katsojapaikkaa.


title: Islas de la Bahía

text: Islas de la Bahía on yksi Hondurasin 18 departementista. Sen pinta-ala on 261 neliökilometriä, ja siellä asui 43 018 asukasta 2005. Islas de la Bahíaan kuuluu kolme saariryhmää, Islas de la Bahía, Cayos Cochinos ja Islas del Cisne.


title: Islas de la Bahía

text: Islas de la Bahían saariryhmän pääsaaret lähellä rannikkoa ovat Roatán, Utila ja Guanaja. Saaristoon kuuluu lisäksi monia pienempiä saaria. Kauempana Karibianmerellä on lisäksi Islas Santanillas, johon kuuluu useita pieniä saaria ja luotoja. Lisäksi lähempänä mannerta on Cayos Cochinos. Islas de la Bahían on muodostunut neljästä kunnasta.


title: Islas de la Bahía

text: Ennen eurooppalaisten tuloa Islas de la Bahíaa asuttivat payaintiaanit, jotka olivat metsästäjä-keräilijöitä. He kalastivat saariston vesillä ja kulkivat kanooteilla saarten välillä. He kävivät myös kauppaa mantereen intiaanien kanssa. Myytävänä heillä oli kalaa, rapuja, kilpikonnia, leguaaneja ja aguteja, mutta myös maniokkia. He myivät myös jadea ja ostivat tarvitsemiaan työkaluja. Kristoffer Kolumbuksen löydettyä saaret espanjalaiset konkistadorit ja englantilaiset merirosvot kilpailivat niiden omistuksista. Saaret olivat merirosvojen tukikohta, ja niillä oli 1600-luvulla noin 5 000 ranskalaista, englantilaista ja hollantilaista merirosvoa.


title: Islas de la Bahía

text: Merirosvo-ongelmien takia Espanja hylkäsi saaret 1641, ja pian tämän jälkeen merirosvot perustivat pysyvän tukikohdan Roatánille. Espanjalaiset onnistuivat 1650-luvulla kovien taistelujen jälkeen tuhoamaan tukikohdan, ja he siirsivät tämän jälkeen loput alkuperäisasukkaat Guatemalaan. Seuraavat vakituiset asukkaat saapuivat saarille vasta 1797, kun englantilaiset jättivät Roatálle Saint Vincentilta tuomansa garifunakapinalliset.


title: Islas de la Bahía

text: Utilalle saapui 1830-luvulla vaaleaihoisia maanviljelijöitä Caymansaarilta ja vapautettuja orjia. He levisivät hiljalleen myös muille saarille. Brittihallinto palasi saarille, ja Britannia julisti saaret kruununsiirtomaaksi 1852. Se joutui kuitenkin luovuttamaan ne Hondurasille 1859. Islas de la Bahía kuului alkujaan Yoron departementtiin, mutta se erotettiin omaksi hallintoyksikökseen 1872.


title: Islas de la Bahía

text: Saarten ja Hondurasin mantereen välillä on säilynyt pitkään tietynlainen kulttuuriero. Saarilla on pitkä englantilainen perinne, mutta maan sisäinen muuttoliikenne ja espanjan asema maan virallisena kielenä on yhtenäistänyt maan kulttuurielämää. Honduras salli 1990-luvulla ulkomaalaisten ostaa maata Islas de la Bahíalta, minkä ansiosta saarille alkoi uusi ulkomaalaisten muuttoaalto. Saarilla elää edelleen kylissään myös Saint Vincentiltä 1700-luvulla pakkosiirrettyjä garifunoja perinteisine elämäntapoineen, vaikka monet heistä ovat joutuneet pakenemaan Hondurasin pohjoisrannikolle Atlántidan departementin alueelle.


title: Raphael Diaz

text: Raphael Diaz (s. 9. tammikuuta 1986 Baar, Sveitsi) on sveitsiläinen jääkiekkopuolustaja, joka edustaa NLA-joukkue EV Zugia, joka on hänen kasvattajaseuransa. Hän pelasi NHL:ssä vuosina 2011–2016.


title: Raphael Diaz

text: Sveitsin maajoukkueessa Diaz on ollut voittamassa MM-hopeaa vuosina 2013 ja 2018.


title: Yhdystie 2241

text: Yhdystie 2241 on tie joka kulkee Salon Pajulasta Halikkoon. Tie on osa vanhaa Seututien 224 reittiä ja sen pituus on melkein 2 kilometriä. Osoitenimenä tiellä on "Halikontie".


title: Yhdystie 2241

text: Tie saa alkunsa Seututien 110 liittymästä Pajulasta, sieltä tie ensin sivuaa Pajulan asuinaluetta sen koillispuolelta jonka aikana se ohittaa myös Salaistentien risteyksen, sitten tie tekee mutkan lounaaseen ja sivuaa Rappulan alueita kunnes se tekee taas mutkan ja alkaa menemään taas kohti luodetta, samassa yhteydessä se alkaa myötäilemään Rantarataa, sitä se myötäilee noin puoli kilometriä kunnes se päättyy Vaskiontien liikenneympyrään Halikon keskustan tuntumaan.


title: Finsta

text: Finsta on taajama Ruotsissa Tukholman läänissä Norrtäljen kunnassa. Taajaman asukasluku oli vuoden 2010 lopussa 244 henkeä.


title: Finsta

text: Taajama tunnetaan lähinnä Finstan kartanosta, jossa Pyhä Birgitta on perimätiedon mukaan syntynyt, mutta luotettavia historiallisia lähteitä tälle tiedolle ei ole. Norrtäljen kunta kuitenkin markkinoi itseään tarinan avulla, ja seudulla käy paljon Birgitta-turisteja. Kunta on rakentanut rukousluolan paikalle, jossa Birgitan oletetaan saaneen ensimmäiset ilmestyksensä.


title: Finsta

text: Finstan kartano on 1730-luvulta, ja sen alla on keskiaikainen kellari. Kiinteistön omistaa nykyisin yksityinen maanviljelijä, mutta Birgittaan liitetyt paikat omistaa kuitenkin Norrtäljen kunta. Skereridin kirkko on ollut kartanon kirkko, ja Birgitan isä Birger Persson on rakentanut sen.


title: Finsta

text: Taajaman ympäristöstä on löydetty runsaasti muinaisjäänteitä, erityisesti rautakaudelta.


title: Rocky-patsas

text: Rocky-patsas () on pronssinen patsas Sylvester Stallonen näyttelemästä Rocky Balboasta. Rockyn pronssinen patsas on kolme metriä korkea, ja se valmistui vuonna 1982. Patsaan suunnitteli A. Thomas Schomberg. Patsas sijaitsee Philadelphia Museum of Artin vieressä Philadelphian kaupungissa Pennsylvanian osavaltiossa Yhdysvalloissa. Se sijaitsi alun perin Philadelphia Museum of Artin portaiden päällä, mutta se siirrettiin museon viereen, koska Stallonen lahjoitusyrityksistä ja yleisön reaktiosta huolimatta museo-osasto piti patsasta elokuvarekvisiittana taiteen sijasta. Patsas valmistettiin alun perin Rocky 3 -elokuvaa varten, mutta siirrettiin Rocky 5 -kuvausten ajaksi takaisin portaiden päälle.


title: Vanha Hiukkavaara

text: Vanha Hiukkavaara on Oulun kaupunginosa Oulujoen pohjoisrannalla, kaupungin itälaidalla Haapalehdon kaupunginosan kaakkoispuolella, ja se käsittää Hiukkavaaran vanhan kasarmialueen. Kaupunginosa muodostettiin 6. syyskuuta 2010 erottamalla se Hiukkavaaran kaupunginosasta.


title: Vanha Hiukkavaara

text: Pohjan Prikaatin lakkauttamisen jälkeen kasarmialueelle jäi nyttemmin lakkautettu Pohjoisen Maanpuolustusalueen esikunta (PMpAE). Pohjois-Suomen sotilasläänin esikunta ja Pohjois-Suomen Huoltorykmentin esikunta poistuivat alueelta loppuvuodesta 2014. Kasarmirakennukset sekä henkilökunnan asunnot on suurelta osin otettu yksityis- tai kaupan alan käyttöön. Kasarmialueella sijaitsee myös ampumarata.


title: Petrus Skänningeläinen

text: Petrus Skänningeläinen oli pyhän Birgitan ystävä. hän kirjoitti muistiin osan Birgitan taivaallisista ilmestyksistä, matkusti hänen kanssaan Roomaan ja auttoi häntä kirjoittamaan muistiin enkelin ilmestyksessään antamat hetkirukoukset Marian kunniaksi. Birgitan kuoleman jälkeen hän oli Vadstenan luostarin munkkien ensimmäinen priori. Petrus oli tarkoitus julistaa pyhimykseksi, mutta uskonpuhdistus ehti väliin. Vadstenassa on reliikkiarkku, jossa on hänen pyhäinjäännöksiään.


title: Juan Rodríguez de Fonseca

text: Juan Rodríguez de Fonseca (1451 Toro, Kastilia – 4. maaliskuuta 1524 Burgos, Espanja) oli espanjalainen piispa ja hovimies, joka oli Isabella Katolilaisen hovipappi. Hänestä tulikin yhdistyneen Espanjan Isabellan ja Ferdinandin merkittävä neuvonantaja.


title: Juan Rodríguez de Fonseca

text: Fonseca nimettiin Badajozin piispaksi 1495 ja Córdoban piispaksi 1499. Palencian piispa hänestä tuli 1504. Kristoffer Kolumbuksen toisesta matkasta lähtien 1503 Fonseca nousi merkittävään asemaan Länsi-Intian tutkimisessa. Hän oli organisoimassa Kolumbuksen ja Hernán Cortésin tutkimusmatkoja ja oli muodostamassa 1511 Consejo de Indiasian neuvoston. Fonseca johti neuvostoa 1519–1524.


title: Juan Rodríguez de Fonseca

text: Fonseca oli vuonna 1514 valittu Burgosin piispaksi, ja vuonna 1519 hänestä tuli italialaisen Rossanon arkkipiispa. Viisi vuotta myöhemmin hän kuoli.


title: Hot in the Shade Tour

text: Hot in the Shade Tour oli yhdysvaltalaisen hard rock -yhtye Kissin vuonna 1990 järjestetty konserttikiertue, jolla promotoitiin yhtyeen vuonna 1989 ilmestynyttä viidettätoista studioalbumia "Hot in the Shade". Kiertue käynnistyi 4. toukokuuta 1990 Texasista ja päättyi 9. marraskuuta New Yorkiin.


title: Hot in the Shade Tour

text: Hot in the Shade Tour oli viimeinen kiertue, jolla rumpali Eric Carr oli mukana. Carr menehtyi 24. marraskuuta 1991 sydänsyövän aiheuttamiin komplikaatioihin, ja hän nousi lavalle viimeisen kerran New Yorkin Madison Square Gardenissa järjestetyssä Hot in the Shade Tourin viimeisessä konsertissa."Betrayed" soitettiin kaksi kertaa. "Little Caesar" soitettiin ainoastaan kerran, kiertueen ensimmäisellä keikalla. "Under the Gun" kuului settilistaan kiertueen alkuvaiheissa, kunnes sen korvasi "I Was Made for Lovin' You".


title: David Zwilling

text: David Zwilling (s. 24. elokuuta 1949 Abtenau, Salzburg, Itävalta) on itävaltalainen uransa lopettanut alppihiihdon maailmanmestari.


title: David Zwilling

text: Zwilling sijoittui Sapporon talviolympialaisissa 1972 sekä pujottelussa että suurpujottelussa seitsemänneksi. Sankt Moritzin MM-kilpailuissa 1974 hän voitti kultaa syöksylaskussa ja saavutti hopeaa pujottelussa. Maailmancupin kokonaiskilpailussa hän sijoittui toiseksi kaudella 1972–1973. Hän voitti kahdesti maailmancupin suurpujottelun osakilpailun.


title: Floor Fighters Chemnitz

text: Floor Fighters Chemnitz on vuonna 1998 perustettu saksalainen salibandyn erikoisseura Chemnitzistä. Seuran miesten edustusjoukkue pelaa kaudella 2013–2014 maan korkeimmalla sarjatasolla Unihockey-Bundesligassa. Miesten edustusjoukkueessa pelaa kaudella 2013-2014 suomalainen Veikko Äikäs.


title: Luís Herbst

text: Luís Herbst (s. 23. marraskuuta 1925) on saksalaissyntyinen, Brasiliassa toiminut roomalaiskatolinen piispa. Hänet vihittiin spiritaanien papiksi 8. joulukuuta 1951 ja nimitettiin Juruán koadjuuttoriprelaatiksi 7. elokuuta 1979. Piispaksi vihkiminen seurasi 11. marraskuuta. Pääkonsekraattorina toimi Heinrich Rüth, jota avustivat Milton Corrêa Pereira ja Joaquim de Lange.


title: Luís Herbst

text: Herbst sai 25. kesäkuuta 1987 nimityksen Cruzeiro do Sulin koadjuuttoripiispaksi, ja 7. joulukuuta 1988 hänestä tuli sen piispa. Herbst jäi eläkkeelle 3. tammikuuta 2001.


title: Psilocybe mexicana

text: Psilocybe mexicana on madonlakkisuvun psilosybiinisieni. Sientä esiintyy Meksikon ja Guatemalan alueella tienvarsilla, pelloilla ja metsien viereisillä ruohikkoisilla alueilla. Sieni on yleinen korkeilla paikoilla ja harvinaistuu mentäessä lähemmäs merenpintaa.


title: Psilocybe mexicana

text: Asteekkien tiedetään käyttäneen sientä palvontamenoissaan sen psykedeelisten vaikutusten vuoksi, ja kutsuneen sitä "teonanácatliksi" eli käännettynä jumalalliseksi tai ihmeelliseksi sieneksi. Albert Hofmann eristi ja nimesi psilosybiinin ja psilosiinin "Psilocybe mexicana" -sienestä vuonna 1958.


title: Hormeesi

text: Hormeesi (alun perin kreikasta hórmesis “nopea liike, innokkuus”) kuvaa elimistöä stressaaville tekijöille kuten kemikaaleille, säteilyille, urheilulle yms altistumisen biologisia vaikutuksia. Hormeesiteorian mukaan stressaavien tekijöiden vaikutus elimistöön ei ole suorassa suhteessa annokseen, vaan ne voivat vaikuttaa kohtuullisina altistuksina päinvastaisesti kuin erittäin suurilla tai erittäin pienillä altistuksilla.


title: Hormeesi

text: Hormeesiteoria on kiistanalainen yleisenä myrkyllisten aineiden tai säteilyn annosvasteen kuvaajana. Sitä on puoltanut erityisesti amerikkalainen tutkija Edward Calabrese. Calabresen ajatus on, että pienillä annoksilla elimistön puolustusmekanismit käynnistyvät jo, ennen kuin kemikaalista tai säteilystä on haittaa, ja tämä puolustautuminen on itse asiassa hyödyksi. Esimerkiksi vitamiinien, kivennäisaineiden ja lääkkeiden osalta ilmiö onkin kiistaton: jollakin annostasolla ne ovat yksilölle hyödyllisiä, liian suurina annoksina haitallisia ja myrkyllisiä. Tällöin hyödyt ja haitat kohdistuvat usein, mutta eivät aina, eri kohteeseen.


title: Hormeesi

text: Tähän liittyy myösmithridatismi, jossa mahdollisen myrkyn siedon saavuttamiseksi otetaan vapaaehtoisesti pieniä annoksia myrkkyä. Kuningas Mithridates VI:n ajatus välttää myrkytetyksi tuleminen "harjoittamalla" elimistöään siihen ei toimi esimerkiksi arsenikin suhteen, joka kertyy elimistöön ja aiheuttaa kroonisen myrkytyksen.


title: Luigi’s Mansion 2

text: Luigi’s Mansion 2 (Pohjois-Amerikassa Luigi's Mansion Dark Moon, ) on Next Level Gamesin kehittämä ja Nintendon julkaisema toimintaseikkailupeli. Peli julkaistiin Nintendo 3DS:lle maaliskuussa 2013. Peli on jatko-osa vuonna 2001 julkaistulle "Luigi’s Mansionille". Seuraava jatko-osa, "Luigi's Mansion 3" on suunnitteilla Nintendo Switchille vuodeksi 2019.


title: Luigi’s Mansion 2

text: Peli sijoittuu Evershade Valley-nimiseen laaksoon. Edellisestä osasta tuttu professori Elvin Gadd tutkii laboratoriossaan ystävällisiä kummituksia, jotka asuvat laaksossa. Yhtäkkiä taivaalla oleva kristallinen kuu nimeltään Dark Moon hajoaa palasiksi, jonka seurauksena ystävälliset haamut muuttuvat yllättäen vihamielisiksi. Professori kutsuu ystävänsä Luigin keräämään hänen avustuksellaan kuun sirpaleet takaisin, jotta Evershade Valleyyn tulisi taas rauha.


title: Luigi’s Mansion 2

text: Pelissä ideana on edeltäjänsä tavoin liikkua kentissä ja metsästää haamuja käyttäen uutta Poltergust 5000-imuria sekä ratkoa pulmia päästäkseen eteenpäin. Pelissä on edeltäjäänsä verrattuna viisi erilaista kartanoa tutkittavana. Pelaaja pystyy imuroimaan haamut sokaisemalla ne ensin taskulampulla ja imaisemalla ne niiden ollessa hetken aikaa tajuttomina. Pelaaja voi löytää kentässä liikkuessaan kultaisia luita, joiden avulla voi yrittää kentän läpäisemistä uudelleen, jos kuolee. Jokaisen kartanon lopussa kohdataan pomovastus, jonka jälkeen päästään seuraavaan kartanoon.


title: Luigi’s Mansion 2

text: Peli sisältää myös moninpelilan, jota voi pelata joko lähiverkossa tai internetissä. Moninpelissä enintään neljä pelaajaa liikkuu Thrill Tower-nimisessä pilvenpiirtäjässä ja ideana on saada kiinni jokaisessa kerroksessa olevat haamut ennen ajan loppumista.


title: Luigi’s Mansion 2

text: "Luigi's Mansion 2" sai positiivisen vastaanoton. GameRankings on laskenut arvostelujen keskiarvoksi 85,86 % ja Metacriticin laskema painotettu keskiarvo on 86. IGN antoi pelille arvosanaksi 9.3/10, GameTrailers myös 9.3/10, Game Informer 8.5/10 ja GameSpot 6.5/10.


title: Luigi’s Mansion 2

text: Suomessa Ville Arvekari antoi Pelaajalehden sivuilla pelille arvosanaksi 9/10. Hän totesi pelin olevan "mukavan erilainen ja omat vahvuutensa tunteva seikkailu, joka parantaa edeltäjästään lähestulkoon jokaisella osa-alueella". Martin Eiser Gamereactorilta antoi myös 9/10. Dome.fi puolestaan antoi neljä tähteä viidestä.


title: Luigi’s Mansion 2

text: Peli on myynyt 31. maaliskuuta 2014 mennessä 3,98 miljoonaa kappaletta.


title: Eeva Renvall

text: Eeva Helmi Elina Renvall (ent. Rauhala, o.s. Waris; 17. kesäkuuta 1917 Helsinki – 11. syyskuuta 2011 Turku) oli suomalainen tekstiilitaiteilija.


title: Eeva Renvall

text: Renvall opiskeli Taideteollisuuskeskuskoulussa tekstiilitaiteen osastolla, josta hän valmistui 1943. Hän oli 1960–1970-luvulla suomalaisen tekstiilitaiteen uudistajia. Hän oli alkujaan haaveillut lääkärinurasta isänsä esimerkin mukaan, mutta vanhemmat suuntasivat hänet naiselle mielestään paremmin sopivaan ammattiin, koska hän voi työskennellä kotona. Hänen äitinsä oli koristetaiteilija Katri Warén-Waris (o.s. Cannelin). Hän aloitti äitinsä assistenttina mutta perusti 1950-luvulla oman kutomon Kauniaisiin. 1960-luvulla hän sai perheeltä enemmän aikaa keskittyä uraan, joka sitten lähtikin nousuun. Hänen töitään oli 1969 esillä MoMA:ssa näyttelyssä "Wall Hangings", jossa oli edustettuna kansainvälisiä kuuluisuuksia, kuten Magdalena Abakanowicz, Anni Albers ja Sheila Hicks.


title: Eeva Renvall

text: Hänen teoksiaan on lähes sata julkisissa ja museoiden kokoelmissa. Retrospektiivinen näyttely järjestettiin 1998, ja aktiivinen ura jatkui siihen asti.


title: Eeva Renvall

text: Eeva Renvallin puoliso oli Helsingin yliopiston professori, kansleri Pentti Renvall vuodesta 1954.


title: Criminal Minds: Epäilyksen alla

text: Criminal Minds: Epäilyksen alla on yhdysvaltalainen poliisidraamasarja. Se on "Criminal Minds – FBI-tutkijat" -sarjan spin-off. Sarja alkoi Yhdysvalloissa CBS-verkossa 16. helmikuuta 2011 ja päättyi 25. toukokuuta 2011, kun CBS päätti olla jatkamatta sarjaa kokonaisen kauden verran. Se päättyikin 13 jakson jälkeen cliffhangeriin.


title: Ortrun Wenkel

text: Ortrun Wenkel (s. 25. lokakuuta 1942) on saksalainen altto, joka on ansioitunut varsinkin barokkimusiikin tulkitsijana. Lisäksi hän on esittänyt rooleja muun muassa Wagnerin oopperoissa. Hän opiskeli Weimarissa sekä Frankfurtissa ja aloitti uransa konsertti- ja oratoriosolistina vuonna 1964. Oopperadebyyttinsä hän teki vuonna 1971 Heidelbergissä Gluckin teoksessa Orfeuksena.


title: Pedro Rodríguez

text: Pedro Rodríguez voi tarkoittaa ainakin seuraavia henkilöitä:


title: Maris Gothóni

text: Maris Gothóni (s. 23. helmikuuta 1979 Berliini) on suomalais-saksalainen pianisti ja runoilija. Gothóni opiskeli pianonsoittoa aluksi isänsä Ralf Gothónin johdolla ja sittemmin Matti Raekallion ja Pascal Devoyonin johdolla; hän on tähdentänyt myös itseopiskelun merkitystä. Musiikilliseksi esikuvakseen hän on maininnut Igor Stravinskin.


title: Maris Gothóni

text: Gothóni aloitti kirjallisen toimintansa 12-vuotiaana asuessaan Berliinissä: hän toimitti omakustanteista "Zypresse"-kirjallisuuslehteä. Suomessa hän esittäytyi vuonna 1996 esikoisrunoilijana kokoelmallaan "Peili peilistä". Hän on julkaissut myös esseitä.


title: Maris Gothóni

text: Gothóni on konsertoinut soolo- ja kamarimuusikkona sekä solistina niin Suomessa kuin maailmallakin. Hän suoritti ensiesiintymisensä 13-vuotiaana Münchenissä, ja hän on esiintynyt myös Helsingissä, Kölnissä, Louvressa, Lahdessa (Lahden kaupunginorkesterin solistina), Berliinissä (Berliinin sinfonikkojen solistina) ynnä muualla sekä tehnyt radio- ja televisionauhoituksia ja levytyksiä.


title: Maris Gothóni

text: Maris Gothónin puoliso on säveltäjä Unsuk Chin. Hänen veljensä on viulisti Mark Gothóni.


title: Mitä on valistus?

text: Mitä on valistus? on Vastapainon vuonna 1995 julkaisema artikkelikokoelma, joka sisältää filosofien kirjoituksia valistuksesta. Teoksen ovat toimittaneet Juha Koivisto, Markku Mäki ja Timo Uusitupa.


title: 9Lives

text: 9Lives Ensihoito on suurin yksityinen ensihoito- ja sairaankuljetuspalveluita tuottava yritys Suomessa. Yritys aloitti toimintansa vuonna 1989 nimellä Helsingin Ensihoito ja Sairaankuljetus Oy (tai HES Sairaankuljetus) ja yhdistyi vuonna 2012 Esperi Sairaankuljetus Oy:n kanssa. Yrityksellä on ollut 33 eri toimipistettä 14 eri sairaanhoitopiirin alueella. 9Lives-konsernilla on yli sata ambulanssia. Konsernissa työskentelee noin tuhat henkilöä. Sairaankuljetustehtäviä on vuodessa noin sata tuhatta.


title: 9Lives

text:
9Lives Ensihoito on jaettu 5 alueyksikköön.
Helsingin alueella yritys hoitaa osan Helsingin yliopistollisen keskusairaalan siirtokuljetuksista. Helsingin alueella yritys hoitaa myös sairaankuljetuksia.


title: 9Lives

text: Uudenmaan alueella yritys hoitaa Porvoon ja Hyvinkään alueen sairaaloiden siirtokuljetuksia.


title: 9Lives

text: Yritys tuottaa ensihoito- ja sairaankuljetuspalvelut osassa Pirkanmaata.


title: 9Lives

text:
Yritys tuottaa Keski-Suomen sairaanhoitopiirin yhteistyökumppanina siirtokuljetuksia neljällä ambulanssilla. Lisäksi yritys hoitaa kiireettömiä ja kiireellisiä ensihoitotehtäviä. Yrityksen toimi- ja päivystystilat sijaitsevat Jyväskylässä.
Yritys tuottaa ensihoitopalvelut Etelä-Karjalan alueella. Yrityksen toimipiste sijaitsee Luumäellä.


title: UEFA Super Cup 2011

text: UEFA Super Cup 2011 oli järjestykseltään 36. UEFA Super Cup. Se pelattiin Monacon Stade Louis II -stadionilla 26. elokuuta 2011. Siinä pelasivat Mestarien liigan 2010–2011 voittaja Barcelona ja Eurooppa-liigan 2010–2011 voittaja Porto. Barcelona voitti ottelun ja seurahistoriansa neljännen Super Cupin maalein 2–0.


title: Filosofia: Johdatus peruskysymyksiin

text: Filosofia: Johdatus peruskysymyksiin on Pentti Määttäsen kirja vuodelta 1995. Sen on julkaissut Gaudeamus.


title: Toiminta ja kokemus

text: Toiminta ja kokemus: Pragmatistista terveen järjen filosofiaa on Pentti Määttäsen kirja vuodelta 2008. Sen on julkaissut Gaudeamus.


title: Filosofian historia (Nordin)

text: Filosofian historia. Länsimaisen järjen seikkailut Thaleesta postmodernismiin () on Svante Nordinin vuonna 1995 ilmestynyt kirja länsimaisen filosofian historiasta. Teos ilmestyi suomeksi vuonna 1999 Pohjoinen-kustantamolta Jukka Heiskasen kääntämänä. Suomennettuun teokseen sisältyy filosofi Ilkka Niiniluodon katsaus filosofiaan Suomessa.


title: Filosofian historia (Nordin)

text: Tuomo Aho kirjoittaa "Suomennetun tietokirjallisuuden historiassa", että teos on sekä sisällöltään pinnallinen että esitystavaltaan raskassoutuinen.


title: Freeman 4

text: Freeman 4 on suomalaisen pop-laulaja Freemanin vuonna 2011 Johanna-levymerkille levyttämä albumi. Levyn tuotti ja sovitti elektro-trio Uusi Fantasia, ja sanoituksia albumille tekivät tunnetut suomalaiset lauluntekijät Ismo Alanko, Asa, Hector, Mariska, Jarkko Martikainen, Olavi Uusivirta ja Paula Vesala.


title: Freeman 4

text: Albumi ylsi Suomen virallisen listan sijalle 19.


title: Lievestuoreenjärvi

text: Lievestuoreenjärvi on reilun 40 neliökilometrin suuruinen järvi Laukaassa Rautalammin reitissä. Sahinjoki laskee sen pohjoispäästä Kuusveteen.


title: Lievestuoreenjärvi

text: Järven eteläpäässä on Lievestuoreen kylä, joka tunnetaan erityisesti 1920–1980-luvuilla toimineesta Lievestuoreen sellutehtaasta ja laulusta "Lievestuoreen Liisa". Tehtaan jätevesiä johdettiin Lievestuoreenjärveen aluksi suoraan, sittemmin puhdistamon ja Laajalahdesta padotun laskeutusaltaan kautta. Tehtaan sulkemisen jälkeen on laskeutusallasta ja Laajalahtea kunnostettu muun muassa ruoppaamalla. Lievestuoreenjärven ekologinen tila on parantunut niin paljon, että se on vuonna 2013 luokiteltu hyväksi.


title: Lievestuoreenjärvi

text: Järven länsirannalla on Hyyppäänvuori, joka on maisemallisesti erittäin merkittäväksi luokiteltu noin 30 hehtaarin kokoinen, kallioluontotyyppiä edustava Natura 2000 -kohde. Luonnonarvojensa lisäksi Hyyppäänvuori on luonnonmaisema-alueena tunnettu matkailukohde.


title: Revenge Tour

text: Revenge Tour oli yhdysvaltalaisen Kiss-yhtyeen konserttikiertue. Se oli rumpali Eric Singerin ensimmäinen kiertue Kiss-rumpalina. Singer korvasi rumpalina Eric Carrin, joka menehtyi syöpään 24. marraskuuta 1991. Konsertit Detroitissa, Indianapolisissa ja Clevelandissa äänitettiin Alive III -albumille.


title: Elämän ongelma

text: Elämän ongelma: Filosofian eettinen ydin on Sami Pihlströmin vuonna 2010 Niin & näin -kirjojen julkaisema filosofinen artikkelikokoelma.


Kaunis rietas onnellinen – Parhaat 1980–2011 on Kaija Koon kokoelmalevy, joka ilmestyi 28. syyskuuta 2011. Kokoelma ylitti vuonna 2011 platinalevyrajan. Sitä on myyty jo yli 35 000 kappaletta.


title: Kaunis rietas onnellinen – Parhaat 1980–2011

text: Kokoelman ensimmäisenä singlenä julkaistiin sen nimikkoraita ”Kaunis rietas onnellinen”, jolla Kaija Koo osallistui kymmenen vuoden tauolta palaavaan Syksyn sävel -kilpailuun vuonna 2011. Maaliskuussa 2011 singlenä julkaistiin kokoelman toinen uusi kappale ”Päivä kerrallaan”.


title: Käpy (täsmennyssivu)

text: Käpy liittyy seuraaviin asioihin:


title: Käpy (täsmennyssivu)

text: Kasveja ja kasvinosia:


title: Käpy (täsmennyssivu)

text: Muuta:


title: Kivikkokangas

text: Kivikkokangas on Oulun kaupunginosa Oulujoen pohjoisrannalla, kaupungin itälaidalla Hiukkavaaran kaupunginosan kaakkoispuolella. Kaupunginosa muodostettiin 6. syyskuuta 2010 erottamalla se Hiukkavaaran kaupunginosasta.


title: Kivikkokangas

text: Kivikkokangas on osa suunniteltua noin 20 000 asukkaan Hiukkavaaran asuinaluetta. Kivikkokankaan ensimmäiset asunnot valmistuivat vuonna 2013.


title: Puolukkakangas

text: Puolukkakangas on Oulun kaupunginosa Oulujoen pohjoisrannalla, kaupungin itälaidalla Kivikkokankaan kaupunginosan kaakkoispuolella. Kaupunginosa muodostettiin 6. syyskuuta 2010 erottamalla se Hiukkavaaran kaupunginosasta.


title: Puolukkakangas

text: Puolukkakangas on osa suunniteltua noin 20 000 asukkaan Hiukkavaaran asuinaluetta.


title: Haukkasuo

text: Haukkasuo on Oulun kaupunginosa Oulujoen pohjoispuolella, Hiukkavaaran kaupunginosan kaakkoispuolella ja Korvensuoran ja Talvikankaan kaupunginosien kaakkoispuolella. Kaupunginosa muodostettiin 6. syyskuuta 2010 erottamalla se Hiukkavaaran kaupunginosasta.


title: Haukkasuo

text: Haukkasuo on osa suunniteltua noin 20 000 asukkaan Hiukkavaaran asuinaluetta.


title: Vuosilusto

text: Vuosilusto eli vuosirengas on puuhun vuoden kuluessa kasvava uusi kerros. Puun poikkileikkauksessa lustot erottuvat toisistaan, koska paksuuskasvukauden loppua kohti uudet solut pienenevät. Suurisoluisempaa vuosikasvun osaa sanotaan kevätpuuksi eli varhaispuuksi ja pienisoluisempaa osaa kesäpuuksi eli myöhäispuuksi. Kaadetun puun ikä voidaan laskea kannosta, jolloin puun biologinen ikä voi olla 3–5 vuotta enemmän kuin vuosirenkaiden lukumäärä.


title: Vuosilusto

text: Vuosilustoja voidaan käyttää hyödyksi vuosirengasajoituksessa eli dendrokronologiassa esimerkiksi vanhojen puuesineiden iän määrittämisessä.


title: Vuosilusto

text: Lehtipuihin verrattuna havupuiden vuosilusto jakautuu selkeästi kevätpuuhun ja kesäpuuhun, joista kevätpuu on vaaleaa ja kesäpuu tummahkoa. Puuaineen muodostus on nopeinta keväällä. Puun vanhetessa rungon sisimmät solukot kuolevat muodostaen sydänpuuta, joka on tummempaa kuin pintapuu eli manto, joka on elävää solukkoa. Erityisesti havupuissa sydänpuun ja mantopuun ero on selvä.


title: Vuosilusto

text: Havupuissa ja hajaputkiloisissa lehtipuissa vesi kulkeutuu maasta pintapuussa, muutaman uloimman vuosiluston alueella. Kehäputkiloisissa lehtipuissa vesi virtaa pääasiassa uloimman vuosiluston kevätpuussa. Sisemmät vuosilustot ovat havu- ja lehtipuissa merkityksettömiä veden kulkureittinä.


title: Joonas Nordman

text: Joonas Matti Nordman (s. 1986 Pori) on suomalainen koomikko, näyttelijä, käsikirjoittaja ja ohjaaja sekä Yellow Film & TV -tuotantoyhtiön osakas. Nordman tunnetaan muun muassa tv-sarjoista "YleLeaks", "Siskonpeti", "Putous" ja "Pelimies".


title: Joonas Nordman

text: Nordmanin debyytti täyspitkässä elokuvassa oli 15-vuotiaana Arto Lehkamon elokuvassa Young Love.


title: Joonas Nordman

text:
Nordman haki Teatterikorkeakouluun ja Nätyyn yhteensä neljä kertaa, muttei päässyt kertaakaan läpi.
Nordman opiskeli Lahden kansanopiston teatterilinjalla lukuvuonna 2007–2008. Tämän jälkeen hän työskenteli Iltalehden toimittajana ja uutispäällikkönä. Nordman suoritti osan varusmiespalveluksestaan toimittajana "Ruotuväki"-lehdessä ja on sotilasarvoltaan reservin vänrikki.


title: Joonas Nordman

text: Nordman teki ensimmäisen stand up -keikkansa 16-vuotiaana. Hän voitti W&T Comedyn "Ken on heistä kaikkein hauskin" -kilpailun vuonna 2009. Vuonna 2014 Nordman voitti "Putous"-ohjelman kuudennen tuotantokauden sketsihahmokilpailun Salme Pasi -nimisellä hahmollaan. Kesällä 2015 liitto-orava Salme Pasi äänestettiin vuoden positiivisimmaksi porilaiseksi. Vuonna 2015 Nordman voitti "Putouksen" uudelleen, tällä kertaa hahmollaan Matti Pikkuvanhanen.


title: Joonas Nordman

text: Syyskuussa 2016 MTV3-kanavalla alkoi Nordmanin oma ohjelma "Pelimies", jossa hän imitoi tunnettuja suomalaisia poliitikkoja. Sarjan toinen kausi nähtiin syksyllä 2017. "Pelimiehen" molemmat kaudet olivat ehdolla vuoden komedia- ja sketsiohjelmaksi Kultainen Venla -gaalassa.


title: Joonas Nordman

text: Nordman ilmoitti marraskuussa 2016, että hän ohjaa "Putouksen" tammikuussa 2017 alkavan kahdeksannen tuotantokauden. Hän ohjasi myös alkuvuodesta 2018 nähdyn yhdeksännen "Putous"-kauden.


title: Diego Hypólito

text: Diego Matias Hypólito (s. 19. elokuuta 1986 Santo André) on brasilialainen telinevoimistelija, maailmanmestari ja Pan-Amerikan kisojen kultamitalisti.


title: Diego Hypólito

text: Hypólito on voittanut permannolla maailmanmestaruuden kahdesti, ja yhteensä hänellä on kyseiseltä telineeltä viisi MM-mitalia. Hypyssä hän on saanut yhden MM-pronssin. Pan-Amerikan kisoista Hypólito on saavuttanut viisi kulta- ja kolme hopeamitalia. Pekingin kesäolympialaisissa 2008 hän sijoittui permannolla kuudenneksi.


title: Diego Hypólito

text: Hypóliton isosisko Daniele Hypólito voitti ensimmäisenä brasilialaisena mitalin telinevoimistelun MM-kilpailuista.


title: Teng Haibin

text: Teng Haibin (, s. 2. tammikuuta 1985 Peking) on kiinalainen telinevoimistelija, olympiavoittaja, maailmanmestari ja Aasian kisojen kultamitalisti.


title: Teng Haibin

text: Teng on voittanut hevosella olympiakultaa Ateenassa 2004, neljä maailmanmestaruutta, yhden MM-hopean ja Aasian kisoista neljä mitalia, joista kolme kultaista. Ateenan kesäolympialaisissa hän sijoittui lisäksi kuusiottelussa viidenneksi.


title: Elaidiinihappo

text: Elaidiinihappo on kovetetussa kasviöljyssä pääasiallisesti esiintyvä transrasvahappo, joka tavataan vähäisinä määrinä myös nautaeläinten ja vuohieläinten maidossa (karkeasti 0,1 % rasvahapoista). Se on oleiinihapon transisomeeri.


title: Elaidiinihappo

text: Elaidiinihappoa esiintyy semiokemikaalina eliöiden viestinnässä.


title: Elaidiinihappo

text: Elaidiinihappo lisää CETP-aktiviteettia, mikä puolestaan nostaa VLDL-kolesterolia ja laskee HDL-kolesterolia.


title: Elaidiinihappo

text: Elaidiinihapon molekyylikaava on CHO, moolimassa 282,461 g/mol ja CAS-numero 112-79-8.


title: Kota (hedelmä)

text: Kota on yksi kasvien hedelmätyypeistä. Se on kuiva (vrt. mehevä), aukeava ja muodostuu kahdesta tai useammasta yhteenkasvaneesta emilehdestä. Aukeamistavan mukaan eroteltavia erilaisia kotatyyppejä ovat muun muassa rakokota, kansikota, reikäkota, tuppilokota ja sinkokota. Puuvartisista kasveista kotatyypin hedelmä on esimerkiksi poppeleilla, pajuilla ja syreeneillä. Ruohokasveista esimerkiksi unikoilla on tunnusomainen pallomainen kota, jonka tähtimäisen luottilevyn alla olevista rei'istä varisevat siemenet (reikä- eli reikäluomainen kota).


title: Pikku-Britannia USA

text: Pikku-Britannia USA () on HBO:n tuottama vuonna 2008 valmistunut sketsisarja, joka on jatkoa "Pikku-Britannia" –sarjalle. Sarjan pääosissa ovat David Walliams ja Matt Lucas.


title: Pikku-Britannia USA

text: Sarja kuvattiin Los Angelesissa ja Wilmingtonissa Pohjois-Carolinassa. Sarjassa nähdään useita alkuperäisiä hahmoja, kuten Marjorie Dawes, Vicky Pollard, Daffyd Thomas, Carol Beer ja Linda Flint. Lisäksi sarjassa nähdään paljon uusia hahmoja .


title: Pikku-Britannia USA

text: Suomessa sarjaa on esittänyt Yle TV1 . Sarja on julkaistu myös DVD:lle.


title: Huang Qiushuang

text: Huang Qiushuang (, s. 28. toukokuuta 1992 Xiangfan) on kiinalainen telinevoimistelija ja Aasian kisojen kultamitalisti.


title: Huang Qiushuang

text: Huang on voittanut kolme MM-pronssimitalia ja Aasian kisoista neljä mitalia, joista kaksi kultaista.


title: Nietzschen arvoitus

text: Nietzschen arvoitus: Mitä Nietzsche todella tarkoitti? on Aapo Riihimäen kirja Friedrich Nietzschen filosofiasta vuodelta 2009.


title: Jonathan Horton

text: Jonathan Alan Horton (s. 31. joulukuuta 1985 Houston, Texas) on yhdysvaltalainen telinevoimistelija ja olympiamitalisti.


title: Jonathan Horton

text: Horton saavutti Pekingin kesäolympialaisissa 2008 hopeaa rekillä ja pronssia joukkuekilpailussa. Kuusiottelussa hän oli yhdeksäs. Lisäksi hänellä on kaksi maailmanmestaruuskilpailujen pronssimitalia.


title: Francisco Ferrera

text: Francisco Ferrera (29. tammikuuta 1794 San Juan de Flores – 10. huhtikuuta 1851 Chalatenango, El Salvador) oli hondurasilainen poliitikko, joka oli Hondurasin ensimmäinen valittu presidentti.


title: Francisco Ferrera

text: Ferrera syntyi tuntemattomille vanhemmille tammikuussa 1794. Hän nousi kotikaupunkinsa San Juan de Floresin pormestariksi ja liittyi 1820-luvulla Francisco Morazánin joukkoihin, jotka taistelivat kapinallisia vastaan. Ferrera kääntyi kuitenkin Keski-Amerikan liittovaltiota johtanutta Morazánia vastaan, ja José María Martínez Salinasin hallinto julisti Hondurasin itsenäiseksi 26. lokakuuta 1838.


title: Francisco Ferrera

text: Ferrera taisteli itsenäisen Hondurasin ensimmäisissä taisteluissa liittovaltiota kannattaneiden joukkoja vastaan. Parlamentti valitsi hänet yksimielisesti presidentiksi. Hän oli seuraavien vuosin aikana käytännössä Hondurasin valtionpäämiehenä, vaikkakin virallisesti valtiota johti välillä ministerineuvosto. Ferraran ensimmäinen kausi kesti 1841–1842 ja toinen 1843–1844.


title: Francisco Ferrera

text: Ferraran toisen kauden jälkeen presidentiksi nousi Coronado Chávez, jonka hallituksessa Ferrera toimi sotaministerinä. Hänet valittiin kolmannen kerran presidentiksi tammikuussa 1847, mutta hän erosi 12 päivän päästä ja antoi vallan Juan Lindolle. Ferrera joutui pakenemaan 1850 El Salvadoriin, missä kuoli seuraavana vuonna.


title: Suojasää

text: Suojasää () on nimitys, jota käytetään Stalinin kuolemaa seuranneesta Neuvostoliiton kulttuurielämän rajoitetusta vapautumisesta. Se perustuu Ilja Ehrenburgin vuonna 1954 ilmestyneeseen samannimiseen pienoisromaaniin. Varsinaisesti suojasään katsotaan alkaneen Nikita Hruštšovin NKP:n 20. puoluekokouksessa vuonna 1956 pitämästä puheesta, jossa hän tuomitsi Stalinin ajan rikokset.


title: Suojasää

text: Suojasään aikana kirjailijoille ja taiteilijoille sallittiin uusia aiheita ja tyylikokeiluja, jotka olivat aikaisemmin olleet kiellettyjä. Kirjallisuuden alalla merkittävin tapaus oli vuonna 1961 ilmestynyt Aleksandr Solženitsynin vankileirikokemuksista kertova "Ivan Denisovitšin päivä". Uusista runoilijoista tunnetuin oli Jevgeni Jevtušenko, jonka "Babi Jar" kuvaa juutalaisten joukkomurhaa toisen maailmansodan aikana ja sisältää viittauksia Neuvostoliiton antisemitismiin. Uuden näyttämötaiteen uranuurtajia olivat vuonna 1956 perustettu Sovremennik-teatteri ja Juri Ljubimovin vuodesta 1964 johtama Taganka-teatteri. Mihail Kalatozovin, Grigori Tšuhrain, Andrei Tarkovskin ja muiden nuorten elokuvaohjaajien työt kuvasivat ihmisen sisäistä maailmaa. Kokonaan uuden taidemuodon muodosti trubaduurien kitararunous.


title: Suojasää

text: Vapautumisen rajat tulivat vastaan Boris Pasternakin Nobel-palkintoa seuranneessa parjauskampanjassa vuonna 1958. Nikita Hruštšov arvosteli kovasanaisesti Moskovan Maneesihallissa loppuvuodesta 1962 näytteillä ollutta abstraktia taidetta. Todellisen ilmaisuvapauden puuttuminen johti vähitellen toisinajattelijaliikkeen ja maanalaisen kirjallisuuden syntyyn.


title: Suojasää

text: Suojasään päättymisajankohdasta on esitetty erilaisia näkemyksiä. Sen on katsottu loppuneen Hruštšovin syrjäyttämiseen vuonna 1964, Andrei Sinjavskin ja Juli Danielin oikeudenkäyntiin 1966 tai Tšekkoslovakian miehitykseen 1968. Suojasäätä seurannutta Brežnevin aikaa kutsutaan pysähtyneisyyden tai stagnaation kaudeksi.


title: Solomon Mihoels

text: Solomon Mihailovitš Mihoels (, oikea sukunimi "Vovsi", Во́вси; 16. maaliskuuta 1890 Väinänlinna – 13. tammikuuta 1948 Minsk) oli neuvostoliitonjuutalainen näyttelijä, teatteriohjaaja ja yhteiskuntavaikuttaja.


title: Solomon Mihoels

text: Solomon Mihoels syntyi vanhakantaiseen juutalaisperheeseen. Hän opiskeli Riiassa, Kiovassa ja vuodesta 1915 lähtien Pietarin yliopiston oikeustieteellisessä tiedekunnassa. Vuonna 1918 hän liittyi Aleksei Granovskin teatteristudioon. Vuonna 1920 Mihoels muutti studion mukana Moskovaan, jossa hän toimi jiddišinkielisen Moskovan juutalaisen kamariteatterin ja sen tilalle perustetun Moskovan juutalaisen teatterin (GOSET) päänäyttelijänä. Vuonna 1929 hänet nimitettiin Moskovan juutalainen teatterin taiteelliseksi johtajaksi.


title: Solomon Mihoels

text: 1930-luvulla Mihoels ohjasi näytelmiä yhdessä Sergei Radlovin kanssa ja toimi juutalaisen teatterin yhteyteen perustetun näyttelijäopiston opettajana. Hänen parhaita roolejaan oli Shakespearen kuningas Lear (1935). Vuonna 1939 hänelle myönnettiin Neuvostoliiton kansantaiteilijan arvonimi. Mihoelsin ohjaama näytelmä "Freilehs" (1945) sai Stalin-palkinnon vuonna 1946.


title: Solomon Mihoels

text: Toisen maailmansodan aikana Mihoels valittiin Juutalaisen antifasistisen komitean puheenjohtajaksi. Vuonna 1943 hän kiersi Itsik Feferin kanssa Yhdysvalloissa, Kanadassa, Meksikossa ja Britanniassa keräämässä rahaa Neuvostoliiton sotaponnistuksiin. Sodan jälkeen Mihoels toimi maansa juutalaisten epävirallisena puhemiehenä. Hänet murhattiin Stalinin määräyksestä Minskin-vierailun aikana. Auto-onnettomuudeksi lavastettu murha toimi lähtölaukauksena Neuvostoliiton juutalaisvainoille. Vuonna 1952 niin sanotun ”lääkärien jutun” aikana Mihoels julistettiin kansainvälisen juutalaisjärjestön agentiksi. Hänen maineensa palautettiin Stalinin kuoleman jälkeen.


title: Korvakenätkelmä

text: Korvakenätkelmä ("Lathyrus aphaca") on Euroopassa kasvava myrkyllinen nätkelmälaji.


title: Korvakenätkelmä

text: Yksivuotisen korvakenätkelmän rento varsi kasvaa 10–50 senttimetriä pitkäksi. Kasvilla ei ole lainkaan lehtimäisiä lehtiä, sillä lehdet ovat muuntuneet kokonaan kärhiksi. Lehtien sijaan isot, keihästyviset korvakkeet toimivat kuin lehdet. Kukat kasvavat yksittäin ja ovat pitkäperäiset, teriö on väriltään keltainen. Korvakenätkelmän palko on 2–3,5 cm pitkä.


title: Korvakenätkelmä

text: Korvakenätkelmä on Suomessa hyvin harvinainen tulokas lähinnä rannikkoalueilla satamissa. Sitä ei ole tavattu sitten 1960-luvun. Laji kukkii Suomessa kesä-elokuussa.


title: Korvakenätkelmä

text: Korvakenätkelmä on ihmiselle erittäin myrkyllinen, koska sen siemenissä on β-n-oksaaliamino-l-alaniinia eli BOAAta.


title: Hätäuloskäynti

text: Hätäuloskäynti on hätätilanteita varten tehty uloskäyntireitti rakennuksessa. Hätäuloskäynnit on merkitty yleensä selvästi havaittavin merkein ja valoin.


title: Fredi Lilius

text: Fredi Lilius on suomalainen stand up -koomikko. Hän juonsi ohjelmaa "Tommin ja Fredin läppäluukku", jota esitti TV Viisi. Liliuksen ura stand up -koomikkona alkoi kykyjenetsintäohjelmasta Get Up, Stand Up!


title: Rayman Raving Rabbids TV Party

text: Rayman Raving Rabbids TV Party on videopeli, joka julkaistiin vuonna 2008 Wii- ja Nintendo DS -konsoleille. Se on Raving Rabbids -sarjan kolmas osa.


title: Rayman Raving Rabbids TV Party

text: Rayman Raving Rabbids TV Party-pelin tarina alkaa siitä, kun edeltäjistä tutut pupuolennot jatkavat valloitustaan. Tällä kertaa yksi pupuolento huomaa laitteiston, jonka sisälle menemällä pääsee TV:n sisälle. Pupu päättää kokeilla sitä ja päätyy lopulta pesukoneessa kierimisen ja putkea pitkin änkemisen jälkeen TV:n sisälle ja alkaa vallata kaikkia TV-kanavia, hallita maailmaa ja auttaa muita pupuja pääsemään TV-maailman sisälle.


title: Rayman Raving Rabbids TV Party

text: Edeltäjästä poiketen tässä pelissä pelaaja ei pelaa vain minipelejä ja yritä kerätä pisteitä, vaan hän joutuu pelaamaan läpi viisi erilaista pelilautaa. Niissä aina yhden erän jälkeen pelataan minipeli. Jokaisella laudalla pelaajan täytyy liikkua ympäri pelilautaa minipeleistään saamien askelmäärien verran ja kerätä tarpeeksi kaukosäätimiä ennen Raymanin vastustajana olevaa pupua. Kun pelaaja on kerännyt kaikki kaukosäätimet, hän pääsee jahtaamaan pupua, jolla on kaukosäädin. Pelaajan täytyy saada pupu kiinni ennen tiettyä määräaikaa. Toisin kuin edeltäjässä, tässä pelissä pelaaja voi pelata myös Wii Balance Board -laudalla. Raving Rabbids TV Partyn minipeleihin kuuluu muun muassa peli, jossa täytyy saada tehtyä pupusta muumio kiertämällä sen ympärille vessapaperia; peli, jossa täytyy hammaslääkärissä olevalla pupulla poksauttaa mahdollisimman paljon kuplamuovia rikki; ja peli, jossa täytyy tanssia tietty kappale tarpeeksi hyvin loppuun. Viimeksi mainittu muistuttaa tekniikoiltaan edeltäjässä olevaa kappaleensoittamisminipeliä: mitä paremmin pelaaja suorittaa minipelin läpi, sitä enemmän hän saa askelmääriä seuraavalle erälle. Tässäkin pelissä pelaaja voi saada minipelejä pelattavaksi Free Mode -tilaan. Raving Rabbids TV Party sisältää edeltäjästä tuttuna ominaisuutena sen, että pelaaja voi muokata omaa pupuaan erilaisilla vaatteilla.


title: Rayman Raving Rabbids TV Party

text: Peli sai pääosin positiivisia arvosteluja, sillä muun muassa IGN palkitsi sen muutamilla Wii Specific -palkinnoilla vuonna 2008, muun muassa parhaasta äänen käytöstä , "Best Family Game" ja "Best Use of the Wii Balance Board"-palkinnot. Siitä huolimatta se sai paljon kritiikkiä Rayman-faneilta siitä, ettei Rayman esiinny juuri lainkaan pelissä vaan lähinnä vain joissakin välikohtauksissa. Tämä peli sai IGN:ltä arvosanaksi 7,0 ja GameTrailersilta se sai arvosanaksi 7,4.


title: Kun valaistun

text:
Kun valaistun on Chisun kolmas studioalbumi. Albumi julkaistiin 5. lokakuuta 2011, ja se nousi heti ensimmäisellä viikollaan Suomen virallisen listan kärkeen.
Sitä myytiin ilmestymisvuonna 63 429 kappaletta ja se palkittiin multiplatinalevyllä. Sittemmin albumia on myyty yli 94 000 kappaletta.


title: Kun valaistun

text: Sävellys, sanoitus ja sovitus: Chisu.


title: Kun valaistun

text: Kun valaistun 2.0 on "Kun valaistun" -albumin uusintaversio, joka julkaistiin digitaalisesti 4. kesäkuuta ja vinyylinä sekä CD-DVD-Bluray -yhdistelmänä 6. kesäkuuta 2012. Julkaisu sisältää alkuperäisen albumin lisäksi kolme uutta kappaletta: ”Kolmas pyörä”, joka julkaistiin singlenä huhtikuussa 2012, ”Frankenstein”, joka oli MTV3-kanavalla esitetyn "Helsingin herra" -sarjan tunnuskappale, sekä jo varsinaisen albumin nimikkoraita ”Kun valaistun”. Mukana on myös DVD ja Blu-ray, jotka sisältävät muun muassa albumin 5.1-miksauksella, kaksi musiikkivideota sekä materiaalia kulissien takaa.


title: Kun valaistun

text: Uusintapainos ylsi virallinen albumilistan toiselle sijalle.


title: Acta Legis Turkuensia

text: Acta Legis Turkuensia on vuonna 2009 perustettu Turun yliopiston oikeustieteen ylioppilaiden toimittama juridinen aikakauskirja, jossa noudatetaan referee-menettelyä. Aikakauskirjan julkaisija on Oikeustieteen ylioppilaiden yhdistys Lex ry.


title: Acta Legis Turkuensia

text: Kaikki aikakauskirjan artikkelit ovat oikeustieteen opiskelijoiden kirjoittamia. Kirjoituksia julkaistaan suomen, ruotsin ja englannin kielillä. Kaikkien kirjoitusten alussa julkaistaan englanninkielinen tiivistelmä.


title: Acta Legis Turkuensia

text: Acta Legis Turkuensiaa valvoo ja ohjaa Turun yliopiston oikeustieteellisen tiedekunnan professoreista koottu akateeminen neuvosto. Jokaisesta artikkelista pyydetään nimetön referee-arviointi sopivaksi katsotulta oikeustieteen asiantuntijalta.


title: Acta Legis Turkuensia

text: Ensimmäinen Acta Legis Turkuensia ilmestyi joulukuussa 2010. Painetun version lisäksi kirjoitukset julkaistaan Internetissä Edilex-lakitietopalvelussa.


title: Lopullinen totuus. Kaikesta

text: Lopullinen totuus. Kaikesta on Kai Niemisen vuonna 2002 ilmestynyt runokokoelma.


title: Perimmäisten kysymysten äärellä

text: Perimmäisten kysymysten äärellä on Kai Niemisen vuonna 2004 ilmestynyt runokokoelma.


title: Leijukatalyyttinen krakkaus

text: Leijukatalyyttinen krakkaus (, FCC) on hiilivetyjen krakkausprosessi öljynjalostuksessa. Prosessin korkeassa, noin 500 celsiusasteen lämpötilassa ja 1,5 baarin paineessa kemiallisessa reaktorissa katalyytin vaikutuksen alaisena raakatislausyksiköstä tulevan tyhjiökaasuöljyn raskaat hiilivedyt muuntuvat kevyiksi. Krakkautuneet kaasut johdetaan reaktorista tislauskolonniin ja tislataan tuotteiksi, kuten bensiinin sekoitusaineiksi ja polttoöljyksi.


title: Alan oppia

text: Alan oppia on Kai Niemisen vuonna 2010 ilmestynyt runokokoelma.


title: Lex

text: Lex voi viitata muun muassa näihin:"Lex" esiintyy monien lakien kutsumanimissä:


title: Lex

text: Lex on myös englanninkielinen etunimi:


title: Viktorija Komova

text: Viktorija Aleksandrovna Komova (, s. 30. tammikuuta 1995 Voronež) on venäläinen telinevoimistelija, maailman- ja Euroopan-mestari sekä olympiamitalisti.


title: Viktorija Komova

text: Komova saavutti Tokion MM-kilpailuissa 2011 kultaa eritasonojapuilla ja hopeaa neliottelussa sekä joukkuekilpailussa. Seuraavana vuonna hän saavutti neljä arvokisamitalia, ensin kultaa eritasonojapuilla sekä hopeaa joukkuekilpailussa toukokuussa järjestetyissä Brysselin EM-kilpailuissa ja myöhemmin hopeaa neliottelussa sekä joukkuekilpailussa heinä-elokuussa järjestetyissä Lontoon olympialaisissa.


title: Viktorija Komova

text: Konova voitti 2015 Bakun Euroopan kisoissa kultaa joukkuekilpailussa. Glasgow'n MM-kilpailuissa hän jakoi eritasonojapuiden maailmanmestaruuden maannaisensa Daria Spiridonovan, Kiinan Yilin Fanin ja Yhdysvaltojen Madison Kocianin kanssa.


title: Jordyn Wieber

text: Jordyn Marie Wieber (s. 12. heinäkuuta 1995 DeWitt, Michigan) on yhdysvaltalainen telinevoimistelija ja maailmanmestari.


title: Jordyn Wieber

text: Wieber voitti Tokion MM-kilpailuissa 2011 kultaa neliottelussa ja joukkuekilpailussa. Samoissa kilpailussa hän saavutti puomilla pronssimitalin. Lontoon olympialaisissa 2012 hän sai kultaa joukkuekilpailussa.


title: McKayla Maroney

text: McKayla Maroney (s. 9. joulukuuta 1995) on yhdysvaltalainen telinevoimistelija, olympiavoittaja ja maailmanmestari.


title: McKayla Maroney

text: Maroney voitti Tokion MM-kilpailuissa 2011 kultaa hypyssä ja joukkuekilpailussa. Lontoon olympialaisissa 2012 hän voitti kultaa joukkuekilpailussa ja hopeaa hypyssä. Hän voitti hypyn maailmanmestaruuden myös Antwerpenissa 2013.


title: Oliver Zaugg

text: Oliver Zaugg (s. 9. toukokuuta 1981 Lachen) on sveitsiläinen maantiepyöräilijä. Hän aloitti ammattilaisuransa Saunier Duval-Prodir -tallissa 2004–2006, edusti Gerolsteineria 2007–2008, Liquigasta 2009–2010, Team Leopard-Trekiä 2011, RadioShack-Nissan-Trek-joukkuetta 2012, Team Saxo-Tinkoffia / Team Tinkoff-Saxoa 2013–2015 sekä viimeisellä ammattilaiskaudellaan 2016 IAM Cyclingia.


title: Oliver Zaugg

text: Zaugg sijoittui Espanjan ympäriajossa 15:nneksi 2007 ja 11:nneksi 2008. Hän voitti Lombardian ympäriajon 2011 karattuaan kärkiryhmästä Villa Verganon nousussa kymmenen kilometriä ennen maalia. Lombardian ympäriajossa 2012 hän oli kahdeksas. Espanjan ympäriajossa 2014 hän sijoittui 14. etapilla toiseksi.


title: David Sklansky

text:
David Sklansky (s. 1947) on yhdysvaltalainen
pokeriammattilainen ja pokerikirjailija. Sklansky on voittanut kolme World Series of Poker -ranneketta. Sklansky on kirjoittanut useita pokerioppaita ja pelien teoriaa käsitteleviä kirjoja.


title: David Sklansky

text: Sklansky-dollarit on pokeriterminologiassa käytetty termi, joka on saanut nimensä David Sklanskyn mukaan. ”Sklansky-dollarit” kertovat sen rahamäärän, jonka pelaaja voi odottaa voittavansa pelattavasta kädestä oman kätensä sen hetkisen pottiosuuden (voitto-osuuden) mukaan. Oikeat dollarit kertovat kuinka paljon todellisuudessa voitit tai hävisit potista, ”Sklansky-dollarit” kertovat kuinka paljon sinun olisi pitänyt todennäköisyyksien mukaan voittaa.


title: David Sklansky

text: Sklansky on kirjoittanut useita kirjoja uhkapeliteoriasta ja pokerista.


title: Cyril Tommasone

text: Cyril Tommasone (s. 4. heinäkuuta 1987 Villeurbanne) on ranskalainen telinevoimistelija.


title: Cyril Tommasone

text: Tommasone on saavuttanut hevosella MM-hopeaa Tokiosta 2011 ja MM-pronssia Nanningista 2014. EM-hopeaa samalla telineellä hän saavutti Berliinissä 2011. Birminghamissa 2010 ja Glasgow'ssa 2018 Tommasone voimisteli Ranskan EM-pronssille yltäneessä joukkueessa. Lontoon olympialaisissa 2012 hän oli hevosella viides ja Rio de Janeirossa 2016 samalla telineellä neljäs. Välimeren kisoissa 2018 hän saavutti hevosella kultaa ja joukkuekilpailussa pronssia.


title: Mežgorje

text: Mežgorje () on suljettu kaupunki Baškortostanin tasavallassa Uralvuoriston eteläosassa Venäjällä.


title: Mežgorje

text: Kaupunki sijaitsee noin 140 km tasavallan pääkaupungista Ufasta kaakkoon ja 40 km Beloretskin länsipuolella. Se on jakautunut kahteen osaan ja sijaitsee Etelä-Uralin luonnonpuiston alueella lähellä Jamantau-vuorta. Kaupunkia ei löydä omalla nimellään aina uusiltakaan maantiekartoilta. Kartoille on sen sijaan merkitty kaupungin kaksi toisistaan maanteitse noin 28 kilometrin etäisyydellä sijaitsevaa kaupunginosaa: eteläisempi Tatly (, ) ja pohjoisempi Solnetšnyi (Солнечный, ent. Kuzjelga / Кузъелга; koordinaatit kaupungin tietolaatikossa). Esimerkiksi kaupunginjohdon toimitilat ja kulttuuritalo sijaitsevat näistä jälkimmäisessä.


title: Mežgorje

text: Paikkakunta perustettiin 1979. Neuvostoliiton aikana se tunnettiin alkuun peitenimillä Ufa-105 ja Belorezk-16. Kaupungin (Solnetšyi) arveltiin liittyvän vuoren sisään rakennettuihin jättimäisiin puolustusjärjestelmiin. Mežgorje-nimen ja kaupungin statuksen se sai 1995.


title: Juan Lindo

text: Juan Nepomuceno Fernández Lindo y Zelaya (16. toukokuuta 1790 Tegucigalpa – 23. huhtikuuta 1857 Gracias, Honduras) oli Hondurasissa syntynyt lakimies ja poliitikko, joka oli uransa aikana sekä El Salvadorin että Hondurasin presidentti.


title: Juan Lindo

text: Lindo syntyi Tegucigalpassa toukokuussa 1790. Hän valmistui 1814 lakimieheksi San Carlos de Guatemalan yliopistosta. Lindo siirtyi politiikkaan Hondurasissa ja oli yksi Keski-Amerikan Meksikon keisarikuntaan liittymisen alulle panijoista. Hän oli Keski-Amerikan liittovaltion aikana Hondurasin parlamentissa. Hän kuului myös heinäkuussa 1838 muodostettuun perustuslakia säätävään kokoukseen, jossa hän edisti Hondurasin itsenäistymistä liittovaltiosta.


title: Juan Lindo

text: Lindo matkusti 1840 El Salvadoriin kenraali Francisco Malespínin tukemana. Hänet nimettiin lokakuussa 1840 valtionhoitajaksi ja valittiin tammikuussa 1841 virkaatekeväksi valtionpäämieheksi. Helmikuussa El Salvador erosi virallisesti Keski-Amerikan liittovaltiosta, ja Lindosta tuli maan ensimmäinen presidentti 28. kesäkuuta. Hän oli presidenttinä helmikuulle 1842, ja hän perusti valtakaudellaan El Salvadorin yliopistoa ja määräsi jokaiseen yli 100 asukkaan kylään koulun. Hondurasiin Lindo palasi 1842 ja asettui Comayaguaan.


title: Juan Lindo

text: Hondurasissa Lindo oli neuvottelemassa rauhaa El Salvadorin kanssa, ja sopimus allekirjoitettiin marraskuussa 1845. Francisco Ferrera valittiin kolmannen kerran presidentiksi tammikuussa 1847, mutta hän erosi 12 päivän päästä ja antoi vallan Lindolle. Ensimmäisen kautensa aikana Lindo osoitti tukeaan Meksikolle julistamalla sodan Yhdysvalloille Meksikon–Yhdysvaltain sodan aikana.


title: Juan Lindo

text: Lindo valittiin helmikuussa 1848 toiselle kaudelle. Maltillisia konservatiiveja edustaneen Lindon aikana Hondurasin sisäiset olot rauhoittuvat hetkeksi, kunnes ulkoministeri José Santos Guardiola yritti vallankaappausta 1850. José Trinidad Cabañasin elsalvadorilaisten joukkojen tuella Lindo pystyi kukistamaan kaappausyrityksen. Lindo liittoutui liberaalin Cabañasin ja El Salvadorin presidentin Doroteo Vasconcelosin kanssa ja pyrki yhdessä kukistamaan Guatemalan Rafael Carreran. Carrera voitti liittoutuneet joukot San José La Aradassa 27. helmikuuta 1851.


title: Juan Lindo

text: Lindo ei suostunut enää kolmannelle kaudella ja antoi kongressin valita Cabañasin seuraajakseen. Lindo vetäytyi eläkkeelle Graciakseen, missä kuoli 1857.


title: Kōji Yamamuro

text: Kōji Yamamuro (, s. 17. tammikuuta 1989) on japanilainen telinevoimistelija.


title: Kōji Yamamuro

text: Yamamuro sai Lontoon olympialaisissa 2012 hopeaa joukkuekilpailussa. Hän on saavuttanut MM-kilpailuista joukkuekilpailun hopeaa Rotterdamista 2010 ja Tokiosta 2011. Lisäksi hän saavutti Tokiosta pronssia kuusiottelussa ja renkailla.


title: Vindictus

text: Vindictus on devCATin kehittämä kehittämä toimintapeli, jonka on julkaissut Nexon Corporation. Peli on ilmaispeli massiivinen monen pelaajan verkkoroolipeli (MMORPG), joka käyttää Source-pelimoottoria.


title: Vindictus

text: Vindictuksessa on seitsemän pelattavaa hahmoa: Evie, Fiona, Lann, Karok, Kai, Vella ja Arisha. Pelin tapahtumat perustuvat Vindictus-fantasiamaailmaan Colhen-kaupunkiin, josta pääsee kenttiin taistelemaan hirviöitä vastaan.


title: Aaltoes

text: Aaltoes (lyhenne nimestä "Aalto Entrepreneurship Society ry") on suurin ja aktiivisin opiskelijavetoinen yrittäjyysyhteisö Euroopassa. Sen päätarkoituksena on edistää kasvuyrittäjyyttä Suomessa ja erityisesti kannustaa opiskelijoita yrittäjyyteen.


title: Aaltoes

text: Yhdistyksen perustivat vuonna 2009 Aalto-yliopiston opiskelijat. Tuolloin joukko silloisten Teknillisen Korkeakoulun, Helsingin Kauppakorkeakoulun ja Taideteollisen Korkeakoulun opiskelijoita päätti ryhtyä kehittämään yrittäjyyttä, sillä ilmapiiri ei ollut kovin kasvuyrittäjyysmyönteinen. Myös saatavissa oleva tuki oman yrityksen perustamiseen oli vähäistä.


title: Aaltoes

text: Yhdistyksen ensimmäinen toimisto sijaitsi Design Factorylla, josta Aaltoes siirtyi vuoden 2009 aikana nykyiseen tilaansa, "Startup Saunaan". Alkuun toiminta oli pienehköjä verkostoitumistapahtumia sekä paneelikeskusteluja ja puheenvuoroja.


title: Aaltoes

text: Vuonna 2010 perustettiin kaksi kiihdytysohjelmaa alkuvaiheen kasvuyrityksille, jotka nykyään tunnetaan nimillä Startup Sauna sekä "Kiuas Accelerator" (aiempi Summer of Startups).


title: Aaltoes

text: Myöhemmin perustettiin työharjoitteluohjelma "Startuplifers", joka lähettää taitavimmat suomalaiset opiskelijat työskentelemään kasvuyrityksiin San Franciscoon ja Piilaaksoon. Nykyään Startuplifers on Aalto-yliopiston rahoittama.


title: Aaltoes

text: Vuonna 2011 Aaltoesin vastuulle tuli teknologiakonferenssi Slushin järjestäminen. Tapahtuma on kasvanut merkittävästi ja kasvun takia Slush on nykyään oma organisaationsa.


title: Aaltoes

text: Aaltoes on hyödyntänyt toiminnassaan runsaasti internetiä ja sosiaalista mediaa - huhtikuussa 2018 Facebook-tykkäyksiä ja Twitter-seuraajia on kertynyt yli 16 000.


title: Aaltoes

text: Suurimpia vuosittain järjestettäviä tapahtumia ovat yrityskiihdyttämö "Kiuas Accelerator," Euroopan suurin korkeakouluopiskelijoiden yrittäjyystapahtuma "FallUp" sekä osallistujamäärältään Euroopan suurin hackathon, Junction. Muita Aaltoesin järjestämiä tapahtumia ovat muun muassa "Dash" ja "HEL Tech". Vuosittain järjestetään yhteensä yli 100 erilaista ja eri kokoista tapahtumaa, joiden tarkoituksena on tukea yrittäjyyttä ja tehdä yrittäjyys tutummaksi opiskelijoille.


title: Syberia

text: Syberia on Microïdsin kehittämä seikkailupeli, joka julkaistiin vuonna 2002. Peli on julkaistu Windowsille, PlayStation 2:lle, Xboxille, Nintendo DS:lle, iOS:lle ja älypuhelimelle. Pelin jatko-osat ovat kaksi vuotta myöhemmin julkaistu "Syberia II" sekä vuonna 2017 julkaistu "Syberia III".


title: Syberia

text: Iso amerikkalaisyhtiö on lähettänyt juristi Kate Walkerin ranskalaiseen Valadilénen kylään viimeistelemään perheyrityksenä toimineen lelutehtaan haltuunottoa. Kylän notaarin mukaan tehtaan omistanut Anna Voralberg oli kertonut ennen kuolemaansa, että kuolleeksi luultu veli onkin elossa. Lain mukaan Annan veli Hans Voralberg on tehtaan uusi omistaja, eikä haltuunottoa voida suorittaa ilman tämän suostumusta. Kate saa tietää, että nuorena Hans yritti saada esihistoriallista mammuttinukkea paikallisessa luolassa olevalta kielekkeeltä, mutta putosi ja loukkaantui sekä fyysisesti että psyykkisesti. Hansin ainoaksi tavoitteeksi tuli löytää mammutteja.


title: Syberia

text: Löytääkseen Hansin Kate käyttää Annan rakennuttamaa höyryveturia, jota kontrolloi Hansin rakentama ihmismäinen robotti nimeltään Oscar. Junan ensimmäinen pysähdys tapahtuu kasvitieteellisenä puutarhana toimivalla juna-asemalla Barrockstadtissa. Rautatiessä ilmenee läpikulkemisen estävä vika, jonka poistamiseksi Kate käy vaihtokauppaa läheisellä proomulla työskentelevän pariskunnan kanssa. He vaativat avustaan sata dollaria, jonka Kate ansaitsee korjaamalla läheisen yliopiston soittolavan. Yliopistolla Kate saa tietää Syberian legendoista ja esihistoriallisista Youkol-ihmisistä, jotka kykenivät kesyttämään mammutteja ja elämään niiden kanssa.


title: Syberia

text: Toinen pysähdys tapahtuu neuvostoajalla rakennetussa Komkolzgradissa, joka on teollinen kaivoskompleksi. Paikassa asuu varsin omituinen Serguei Borodine, joka varastaa Oscarin kädet saadakseen tehtaassa olevan urkurin toimimaan. Serguei aikoo rakentaa suuren esiintymislavan oopperalaulaja Helena Romanskille, johon hän on pakkomieltynyt. Katen täytyy hakea Helena läheisestä Aralbadin kylpylästä.


title: Syberia

text: Komkolzgradissa Kate tapaa myös entisen testilentäjän Boriksen, joka haaveilee lentämisestä aluksellaan. Kate korjaa aluksen, mistä kiitollisena Boris opettaa Katea käyttämään ilmalaivaa. Boris varoittaa Serguein olevan epäluotettava ja lähtee matkaan lentoaluksellaan. Aralbadissa Helena kertoo Katelle olevansa liian vanha laulamaan ja menettäneen legendaarisen lauluäänensä. Helenan mieli muuttuu, kun Kate valmistaa hänelle erikoisen drinkin kylpylän baarissa.


title: Syberia

text: Komkolzgradissa Helena laulaa Sergueille, joka kuitenkin vangitsee hänet. Kate onnistuu vapauttamaan Helenan ja palauttamaan Oscarin kädet, mutta Serguei yrittää estää heidän pakonsa. Kate tuhoaa sulkeutuneen portin kaivoksesta löytyneellä dynamiitilla ja vie Helenan takaisin Aralbadiin. Kylpylässä Kate kohtaa Hansin, joka allekirjoittaa lelutehtaan haltuunottopaperit. Hans ehdottaa, että Kate tulisi hänen mukaansa etsimään mammutteja, mutta tämä kieltäytyy. New Yorkiin lähtevään koneeseen astuessaan Kate muuttaakin mielensä ja hyppää Hansin junan kyytiin viime hetkellä, hyläten työpaikkansa ja sulhasensa Yhdysvalloissa, auttaakseen Hansia saavuttamaan unelmansa.


title: Makoto Okiguchi

text: Makoto Okiguchi (, s. 22. marraskuuta 1985 Osakan prefektuuri) on japanilainen telinevoimistelija ja olympiamitalisti.


title: Makoto Okiguchi

text: Okiguchi on voittanut Japanin joukkueen jäsenenä joukkuekilpailun olympiahopeaa Pekingin kesäolympialaisissa 2008 ja kaksi MM-hopeamitalia. Lisäksi hän voitti hypyn MM-pronssia Tokiossa 2011.


title: Syberia II

text: Syberia II on Microïdsin kehittämä ja XS Gamesin julkaisema seikkailupeli. Peli julkaistiin vuonna 2004 Windowsille, PlayStation 2:lle, Xboxille ja älypuhelimelle. Peli on jatkoa kaksi vuotta aiemmin julkaistulle "Syberialle". Jatko-osa "Syberia III" on julkaistu 2017.


title: Syberia II

text: Kate Walkerin, Hans Voralbergin ja Oscar-robotin matka mammuttien löytämiseksi jatkuu. Romansburgin kaupungissa Kate täyttää höyryveturin uusilla hiilillä. Hans kuitenkin sairastuu ja tarvitsee hoitoa. Läheisestä luostarista Kate löytää muistikirjan, jonka avulla hän kehittää yrttiperäisen lääkkeen ja parantaa Hansin. Ennen lähtöä kaupungista Katea pyydetään korjaamaan ravintolassa olevat mekaaniset hevoset. Samalla kaksi Ivan ja Igor -nimiset miehet varastavat junan, kaappaavat Oscarin sekä Hansin ja lähtevät kohti Syberiaa tarkoituksenaan löytää mammutteja ja käyttää niitä taloudellisesti hyödyksi. Kate seuraa varkaita resiinan kaltaisella kulkuneuvolla, jota pitää liikkeessä ”youkiksi” kutsuttu hylkeen ja karhun risteytys.


title: Syberia II

text: Kate on saamassa varkaita kiinni, mutta juna ylittää sillan ja sorruttaa sen, jättäen Katen toiselle puolelle. Kate ylittää joen, selviytyy kohtaamisesta karhun kanssa ja kohtaa Komkolzgradissa tapaamansa Boriksen, joka on pakkolaskeutunut lentoaluksellaan. Boris antaa Katen käyttää lentoaluksen heittoistuinta, jotta tämä saavuttaisi Ivanin ja Igorin. Kate pääsee junalle, mutta Ivan ja Igor ottavat Hansin vangiksi ja pakenevat moottorikelkalla. Kate ja Oscar irrottavat junan matkustajavaunun ja takaa-ajavat varkaita. Kate saa varkaat kiinni pienellä kukkulalla ja joutuu näiden kanssa kahakkaan. Jää Katen alla sortuu, ja tämä putoaa pimeyteen.


title: Syberia II

text: Kate palaa tajuihinsa jäisessä, maanalaisessa Youkol-ihmisten kylässä. Rasittunut Hans lepää vuoteella ja on kuolemaisillaan, jolloin Oscar romutetaan ja hänestä muodostetaan Hansille eräänlainen tukiranka. Kate käyttää junaa sulattaakseen jäätyneen veneen, minkä jälkeen hän jatkaa matkaansa Hansin ja Youkin kanssa kohti Syberian saarta. Merimatka keskeytyy salamatkustajaksi päätyneen Ivanin takia, joka käskee Katea jättämään veneen. Kate hämää Ivania ja tönäisee tämän jäälautalle, jossa hän joutuu poikasiaan puolustavien pingviinien surmaamaksi. Kun laiva saapuu Syberiaan, Kate aktivoi Youkol-torven ja soittaa mammutteja kutsuvan äänen. Mammutit saapuvat ja ottavat Hansin mukaansa. Kate tajuaa auttaneensa Hansia saavuttamaan unelmansa, ja jää kyyneleet silmissä katselemaan auringonlaskua kohti vaeltavia mammutteja.


title: Susan Chilcott

text: Susan Chilcott (8. heinäkuuta 1963 – 5. syyskuuta 2003) oli brittiläinen lyyrinen sopraano, joka ansioitui varsinkin Benjamin Brittenin ja Leoš Janáčekin tulkitsijana. Hän opiskeli Guildhall School of Music and Dramassa, mutta hänen tärkein opettajansa ja tukijansa oli Mollie Petrie, joka aloitti työskentelyn Chilcottin kanssa tämän ollessa 12-vuotias.


title: Susan Chilcott

text: Chilcott teki läpimurtonsa vuonna 1994 Ellen Orfordin roolissa Brittenin "Peter Grimesissa" La Monnaiessa. Kapellimestarina toimi Antonio Pappano. Muita oopperoita, joissa Chilcott esiintyi, olivat "Otello", "Così fan tutte", "Ruuvikierre", "Falstaff", "A Midsummer Night's Dream", "Rusalka", "Katja Kabanova", "Patarouva" ja "Jenůfa". Chilcott loi Hermionen roolin Philippe Boesmansin "Wintermarchenissa". Hän teki esiintymisiä myös konserttisalissa muiden muassa Bernard Haitinkin ja Esa-Pekka Salosen kanssa.


title: Susan Chilcott

text: Chilcott sai hoitoa rintasyöpään ensi kertaa vuonna 2001. Hän pääsi jatkamaan uraansa vuonna 2002, mutta hänen sairautensa uusiutui kesällä 2003 ja johti hänen kuolemaansa saman vuoden syyskuussa. Hänellä oli yksi poika.


title: Karbamaatit

text: Karbamaatit ovat karbamiinihaposta (NHCOOH) johdettuja orgaanisia yhdisteitä. Karbamaatti, karbamaattiesteri ja karbamiinihapot ovat orgaanisessa synteesissä läheisesti toisiinsa liittyviä funktionaalisia ryhmiä. Karbamaattiestereitä nimitetään myös uretaaneiksi.


title: Karbamaatit

text: Karbamaatteja käytetään monipuolisesti muun muassa lääketieteessä ja hyönteismyrkkyinä.


title: Karbamaatit

text: Karbamaatit ovat koliiniesteraasi-inhibiittoreita eli ne heikentävät hermosoluissa toimivan koliiniesteraasin toimintaa. Karbamaatit eivät rikastu vaan ne hajoavat helposti. Torjunta-aineina karbamaatteja pidetään hieman turvallisempina verrattuna organofosfaatteihin, koska ensimmäisten myrkytysoireiden ja tappavan annoksen väli on pidempi.


title: Jan Śrutwa

text: Jan Śrutwa (s. 1. joulukuuta 1940) on puolalainen roomalaiskatolinen piispa. Hänet vihki papiksi Lublinin hiippakuntaan Piotr Kałwa 31. toukokuuta 1964, ja hänet nimitettiin Lublinin vihkipiispaksi sekä Liberalian titulaaripiispaksi 25. heinäkuuta 1984. Piispaksi vihkiminen seurasi 1. syyskuuta. Pääkonsekraattorina toimi Józef Glemp, jota avustivat Boleslaw Pylak ja Piotr Hemperek.


title: Jan Śrutwa

text: Śrutwa sai 25. maaliskuuta 1992 nimityksen Zamość-Lubaczówin hiippakunnan piispaksi, jona hän toimi, kunnes erosi tehtävistään 5. elokuuta 2006.


title: Mariusz Leszczyński

text: Mariusz Leszczyński (s. 3. huhtikuuta 1957) on puolalainen roomalaiskatolinen piispa. Hänet vihki papiksi Marian Jozef Rechowicz 28. kesäkuuta 1983, ja hänet nimitettiin Zamość-Lubaczówin hiippakunnan vihkipiispaksi sekä Bassianan titulaaripiispaksi 10. kesäkuuta 1998. Piispaksi vihkiminen seurasi 4. heinäkuuta. Pääkonsekraattorina toimi Józef Kowalczyk, jota avustivat Józef Michalik ja Jan Śrutwa.


title: Józef Kowalczyk

text: Józef Kowalczyk (s. 28. elokuuta 1938) on puolalainen roomalaiskatolinen arkkipiispa. Hänet vihki Warmiaan diakoniksi Tomasz Wilczyński 18. maaliskuuta 1961 ja papiksi Józef Drzazga 14. tammikuuta 1962. Hänet nimitettiin 26. elokuuta 1989 Heraclean titulaariarkkipiispaksi ja apostoliseksi nuntiukseksi Puolaan. Piispaksi konsekroinnin suoritti 20. lokakuuta paavi Johannes Paavali II, jota avustivat Edward Idris Cassidy ja Francesco Colasuonno.


title: Józef Kowalczyk

text: 8. toukokuuta 2010 Kowalczyk sai nimityksen Gnieznon arkkihiippakunnan arkkipiispaksi, jonka virkaan hänet asetettiin 26. kesäkuuta.


title: Markku Nieminen (raviohjastaja)

text: Markku Nieminen (s. 1956 Jyväskylä) on suomalainen raviohjastaja ja -valmentaja. Nieminen on pitänyt omaa valmennustallia Ylöjärvellä Teivon raviradalla vuodesta 1985 lähtien. Sinä ennen hän toimi apuvalmentajana Martti Keskisen tallilla.


title: Markku Nieminen (raviohjastaja)

text: Vuodesta 1991 Niemisellä on ollut maaseututalli Viialassa Tolvilan kartanossa, josta hän luopui vuonna 2012. Nykyään Niemisellä on valmennuskeskus Urjalassa, jossa on kolme pientä tallia ja kolme työntekijää. Karsinapaikkoja Urjalassa on 23.


title: Markku Nieminen (raviohjastaja)

text: Hän on erikoistunut ohjastamaan ja valmentamaan lämminverihevosia.


title: Markku Nieminen (raviohjastaja)

text: Vuonna 1976 alkaneella ohjastajan urallaan Nieminen on ajanut lähes 15 000 starttia, joista hän on voittanut 1 948 (tilanne 15.10.2011). Palkintorahoja Nieminen on ajanut 7,8 miljoonaa euroa. Valtaosa näistä on tullut hänen omilla valmennettavillaan. Nieminen on valittu Suomessa vuoden ravivalmentajaksi neljä kertaa, vuonna 1998 ja vuosina 2002–2004.


title: Markku Nieminen (raviohjastaja)

text: Markku Nieminen on urallaan saavuttanut kymmeniä suurkilpailuvoittoja sekä koti- että ulkomailla.


title: Markku Nieminen (raviohjastaja)

text: Niemisen tunnetuin hevonen on ollut tamma Passionate Kemp, jolla hän kilpaili menestyksekkäästi Suomessa, Ruotsissa ja Italiassa. Passionate Kempin lisäksi hän on valmentanut myös useita muita Kemppi-tallin hevosia. Muista hevosista tunnettuja ovat muun muassa Enoran Charlotta, Will Racing Lady, Mayday Birdland, Don Giovanni, Simb Chaplin, Quite An Avenger sekä useat ruotsalaisen Boko-kasvattamon hevoset, kuten Rae Boko ja Zimba Boko. Lämminverisiin keskittyneen Niemisen menestynein suomenhevonen on ollut "Vokkerin Prinssi", jolla hän voitti suomenhevosten Derbyn.


title: Bolesław Pylak

text: Bolesław Pylak (s. 20. elokuuta 1921) on puolalainen roomalaiskatolinen arkkipiispa. Hänet vihki papiksi Lublinin hiippakuntaan Stefan Wyszyński 29. kesäkuuta 1948, ja hänet nimitettiin Lublinin vihkipiispaksi sekä Midican titulaaripiispaksi 14. maaliskuuta 1966. Piispaksi vihkiminen seurasi 29. toukokuuta. Pääkonsekraattorina toimi Piotr Kałwa, jota avustivat Ignacy Tokarczuk ja Jan Mazur.


title: Bolesław Pylak

text: Pylak sai 27. kesäkuuta 1975 nimityksen Lublinin piispaksi. 25. maaliskuuta 1992 hiippakunta korotettiin arkkihiippakunnaksi ja Pylakista tuli sen arkkipiispa. Hän jäi eläkkeelle 14. kesäkuuta 1997.


title: Tuomas Korvenoja

text: Tuomas Korvenoja (s. 1954 Helsinki) on suomalainen raviohjastaja ja -valmentaja. Korvenoja pitää valmennustallia Sipoossa ja kotirata on Helsingissä Vermon raviradalla.


title: Tuomas Korvenoja

text: Korvenoja on voittanut ohjastajan urallaan yli 900 lähtöä ja hänen ohjastamansa hevoset ovat ansainneet palkintorahoja yli 7,6 miljoonaa euroa. Ennen ravivalmentajaksi ryhtymistään Korvenoja opiskeli lääkäriksi, mutta jätti opinnot ja keskittyi hevosuralle. Korvenoja on valittu vuoden ohjastajaksi vuonna 1995 ja vuoden valmentajaksi 1999 ja 2011.


title: Tuomas Korvenoja

text: Korvenoja on erikoistunut valmentamaan ja ajamaan nuorilla hevosilla suuripalkintoisia ikäluokkakilpailuja. Niissä hänen hevosensa ovat saavuttaneet suurkilpailuvoittoja Suomen lisäksi myös ulkomailla; Norjassa, Ruotsissa, Ranskassa ja Italiassa. Suomessa Korvenoja on voittanut valmennettavillaan arvostetuimmat ikäluokkakilpailut; Suuren Suomalaisen Derbyn Funky Ridella vuonna 2004, Brad De Veluwella 2012 ja Jonesylla 2014 sekä Kriteriumin Venice Beachillä 1994, Inspiration Ridellä 1999, Funky Ridellä 2003, Brad De Veluwella 2011 ja Jontte Boylla 2014.


title: Tuomas Korvenoja

text: Siitostammojen pito on ulkoistettu Tanskaan, missä suurin osa Korvenojan valmennukseen tulevista varsoista viettävät ensimmäisen ikävuotensa. Korvenojalla on valmennustalli Suomen lisäksi myös Ranskassa. Ranskassa toimintaa on ollut jo vuodesta 1989. Toiminta painottuu nuorten hevosten kouluttamiseen ja valmentamiseen. Ranskasta nuoret hevoset siirtyvät Suomen yksikköön viimeistään kun ne ovat valmiita kilpailemaan.


title: Tuomas Korvenoja

text: Kaikkien aikojen menestynein hevonen Korvenojan tallista oli ori Brad De Veluwe, joka voitti vuonna 2011 Italian Orsi Mangellin, jossa kohtaavat Euroopan parhaat 3-vuotiaat. Lisäksi Brad de Veluwe voitti vuonna 2011 muun muassa Ylöjärvellä Teivon raviradalla juostun Kriteriumin ja kaksi suurta ikäluokkalähtöä Ruotsissa. Kolmivuotiskaudellaan hevonen ansaitsi radoilta yli 400 000 euroa. Nelivuotiaana hevonen on voittanut muun muassa Derbyn sekä Euroopan raviliiton UET:n nelivuotiskilpailun UET Grand Prix'n.


title: Tuomas Korvenoja

text: Tallin toinen lupaava hevonen on kolmevuotias Nostromo, joka voitti lokakuun puolivälissä 2011 kaksivuotiaiden Breeders' Crown -finaalin Solvallan raviradalla Tukholmassa.


title: Tuomas Korvenoja

text: Muita nimekkäitä hevosia Korvenojan tallista ovat Jontte Boy joka voitti Lämminveristen Kriteriumin vuonna 2014 ja monia ulkomaalaisia ikäluokkakilpailuita, sekä Jonesy joka voitti mm. Suuren suomalaisen Derbyn vuonna 2014, Lämminveristen suomen mestaruuden 2016 ja osallistui Yhdysvalloissa ajettavaan International Trotiin.


title: Tuomas Korvenoja

text: Suomi


title: Tuomas Korvenoja

text: Italia


title: Tuomas Korvenoja

text: Saksa


title: Tuomas Korvenoja

text: Ruotsi


title: Tuomas Korvenoja

text: Norja


title: Tuomas Korvenoja

text: Ranska


title: Pyaasa

text: Pyaasa (, , , suomeksi ”Jano”) on Guru Duttin ohjaama ja tuottama intialainen draamaelokuva vuodelta 1957. Se pääsi "Time"-lehden 100 kaikkien aikojen parhaan elokuvan listalle. Se valittiin myös "Timen" 10 romanttisimman elokuvan listalle ystävänpäivänä 2011.


title: Pyaasa

text: Elokuva kertoo Vijaysta; runoilijasta, joka yrittää tehdä runojaan tunnetuksi itsenäistyneessä Intiassa. Hyväsydäminen prostituoitu Gulabo auttaa häntä saamaan teoksiaan julkaistuksi.


title: Pyaasa

text: Elokuvan musiikin sävelsi S. D. Burman.


title: Virittäjät

text: Virittäjät on Mika Salon ja Tomi Tuomisen juontama televisio-ohjelma, jossa yritetään löytää Suomen paras viritetty auto.


title: Virittäjät

text: Sarjassa etsitään sekä vanhoja että uusia autoja ja niitä viritteleviä ihmisiä. Ohjelmaan päässeet autot joutuvat entisen Formula 1 -kuljettaja Mika Salon testattaviksi. Koeajettuaan virittäjän auton, Salo kertoo tälle mielipiteensä autosta. Jokaisen jakson lopussa Salo ja Tuominen käyvät läpi jakson tapahtumia ja Salon mielipidettä virittäjän autosta sekä virittäjästä, minkä jälkeen Salo jakaa pisteet ajoneuvon ajettavuudesta ja ulkonäöstä sekä virittäjästä itsestään. Tuotantokauden viimeisessä jaksossa Mika Salo valitsee ”Vuoden Virittäjän”. Ohjelman on tuottanut Mediatehdas Dakar Oy.


title: Virittäjät

text: "Virittäjät"-ohjelmaa on kuvattu kuusi tuotantokautta. Jakson kulkua on muutettu enemmän kilpailuhenkiseen suuntaan jokaisen tuotantokauden myötä, siirtyen uudistettuun ajatukseen kolmannella tuotantokaudella, josta lähtien ajoneuvon virittäjät pääsevät ajoneuvollaan haastamaan Mika Salon kilparadalla.


title: Virittäjät

text: Sarjan ensimmäinen tuotantokausi alkoi MTV3 MAX -kanavalla 15. helmikuuta 2011, toinen tuotantokausi 24. tammikuuta 2012, kolmas tuotantokausi 12. maaliskuuta 2013 ja neljäs tuotantokausi 11. maaliskuuta 2014.


title: Virittäjät

text: Virittäjät siirtyi vuonna 2015 Elisalle, ja viidettä tuotantokautta alettiin esittämään Elisa Viihde -palvelussa, 2. tammikuuta 2015. Kuudes tuontantokausi alkoi maaliskuussa 2016, ja se on nähtävänä Elisa Viihde -palvelussa. Kuudennella tuotantokaudella mukana on Mika Salon ja Tomi Tuomisen lisäksi F1-insinööri, Ossi Oikarinen.


title: Virittäjät

text: Ensimmäisen kahden tuotantokauden ajan kuvaukset tapahtuivat Ahveniston moottoriradalla ja tuotantokausien 3–5 aikana Alastaron moottoriradalla. Toisella tuotantokaudella otettiin käyttöön ajoneuvon aikakierrosten ja huippunopeuden mittaaminen, kilpailumielistä vertailua varten. Toisen tuotantokauden jälkeen ohjelmaa uudistettiin, ja kolmannella tuotantokaudella ohjelmassa keskityttiin enemmän itse virittäjiin sekä heidän ajoneuvoihinsa. Ohjelman suosiota eniten nostanut uudistus oli muutos jakson kulkuun: kahden auton sijasta Salo koeajaa vain yhden auton Alastaron radalla, minkä jälkeen auton virittäjä pääsee itsekin ajamaan radalle, haastaen Salon ja koittaen päihittää tämän ajaman aikakierroksen sekä huippunopeuden.


title: Virittäjät

text: Kuudes tuotantokausi sijoittuu Mediatehdas Dakar Oy:n omaan kotikaupunkiin, Kotkaan, jossa Kotkan satamaan on kuvauksia varten rakennettu katurata.


title: Virittäjät

text: Oheisissa taulukoissa on jaksoittain jokaisen kilpailijan nimi, ajoneuvo, vuosimalli sekä heidän ajoneuvonsa ajamat tulokset. Ensimmäisellä tuotantokaudella ei ajettu aikakierroksia tai mitattu huippunopeuksia. Kolmannesta tuotantokaudesta eteenpäin myös virittäjien aikakierrokset sekä huippunopeudet mitattiin ja otettiin huomioon.


title: Virittäjät

text:
Virittäjien ensimmäinen tuotantokausi kuvattiin Ahveniston moottoriradalla, Hämeenlinnassa ja siinä oli 20 kilpailijaa. Mika Salo valitsi ”Vuoden Virittäjän” viimeisessä jaksossa.
Virittäjien toisen tuotantokausi kuvattiin Ahveniston moottoriradalla, Hämeenlinnassa ja siinä oli 22 kilpailijaa. Toisella tuotantokaudella otettiin käyttöön nykyään standardiksi muodostunut, virittäjien ajoneuvojen aikakierroksen ottaminen ja huippunopeuden mittaaminen. Pisteytys vaihdettiin kouluarvosanojen sijasta yksittäisiksi, eri osa-alueiden pisteytyksiksi, jossa Mika valitsi kahden auton väliltä suosikkinsa.
Virittäjien kolmas tuotantokausi kuvattiin Alastaron moottoriradalla, Loimaan Virttaassa ja siinä oli 12 kilpailijaa. Kolmannella tuotantokaudella jaksojen kuvas- ja esitystapaa muutettiin, sekä ohjelman ideaa muutettiin. Kahden auton sijasta jaksossa arvostellaan vain yksi auto sekä virittäjä ja siinä keskitytään enemmän itse virittäjän toimintaan autoharrastajana. Virittäjän lisäksi mukana oli tukihenkilö tai tukijoukot, jotka koostuivat ystävistä ja/tai ajoneuvon rakentamisessa mukana olleista tutuista. Mikan suorittaman koeajon sekä aikakierroksen lisäksi ajoneuvon omistaja pääsi nyt haastamaan Mikan ja kokeilemaan omia ajotaitojaan radalla, koittaen päihittää Mikan ajaman kierrosajan. Pisteytys vaihdettiin takaisin kouluarvosanoihin, jossa ajoneuvo pisteytettiin arvosanoin 4–10. Jakson lopuksi pisteet laskettiin yhteen, muodostaen keskiarvo. Arvostelukriteereitä vähennettiin kolmeen kategoriaan; ajettavuus, ulkonäkö ja virittäjä. Tuotantokauden Grid Girl oli Salla Kuortti"."
Virittäjien neljäs tuotantokausi kuvattiin Alastaron moottoriradalla, Loimaan Virttaassa ja siinä oli 12 kilpailijaa. Neljäs tuotantokausi jatkoi samalla kaavalla kuin kolmas tuotantokausi. Pisteytystapa säilyi muuttumattomana, kuten myös arvostelukriteerit.


title: Virittäjät

text:
Tuotantokaudella oli mukana kisaamassa ohjelman tuotantopäällikkö, Taru Mickos, autonaan Honda Civic Type R. Tuotantokauden Grid Girl oli Anni Griinari"."
Virittäjien viides tuotantokausi kuvattiin Alastaron moottoriradalla, Loimaan Virttaassa ja siinä oli 12 (14, mikäli Tomi Tuominen ja Henrik Mickos lasketaan mukaan) kilpailijaa. Tuotantokausi oli ensimmäinen, joka esitettiin ensiksi Elisa Viihde palvelussa. Tämän vuoksi jaksot esitettiin MTV3 MAXilla eri järjestyksessä kuin Elisa Viihteen vuokraamossa. Kolme jaksoa joita ei nähty televisiossa, olivat myöhemmin katsottavissa MTV3:n Katsomo-palvelussa, jaksot 6, 10 ja 12. Jakso 13 oli tuotantokauden viimeinen jakso.


title: Virittäjät

text: Viides tuotantokausi jatkoi samalla kaavalla kuin kolmas tuotantokausi ja oli (ainakin toistaiseksi) viimeinen Alastarolla kuvattu "Virittäjät"-tuotantokausi. Pisteytystapa säilyi muuttumattomana, kuten myös arvostelukriteerit.


title: Virittäjät

text: Tuotantokaudella oli mukana kisaamassa ohjelman tuotantopäällikkö, Taru Mickos, autonaan Time Attack -kilpa-ajoneuvoksi rakennettu BMW 325Ci, sekä ohjelman kameraoperaattori, Sami Mäkäräinen, autonaan Subaru Impreza WRX STi.


title: Virittäjät

text: Tuotantokaudelle tuotiin myös mukaan ilmakuvauspalveluita tarjoava Aeria, joka on mukana myös kuudennella tuotantokaudella, kuvaten ajosuorituksia ilmasta käsin. Tuotantokauden Grid Girl oli Anni Griinari.


title: Virittäjät

text: "Virittäjien" kuudes tuotantokausi kuvattiin Kotkan satamassa, satama-alueelle rakennetulla katuradalla, joka myötäili sataman varasto- ja muiden rakennustilojen asettelua. "Virittäjät Satamassa" on ensimmäinen tuotantokausi, jota ei kuvattu suomalaisella kilparadalla.


title: Virittäjät

text: Ensimmäinen suomalainen "Virittäjät"-tuotanto, joka on kuvattu ulkomailla, Kapkaupungissa Etelä-Afrikassa.


title: Havin’ a Party with Southside Johnny

text:
Albumin on tuottanut Steve Van Zandt. Levy-yhtiö on CBS ja levymerkki Embassy, joka on CBS United Kingdom -yhtiön tavaramerkki.1. I Don't Want to Go Home (S. Van Zandt) – 3:40
2. Broke Down Piece of Man (S. Cropper – J. Shamwell) – 3:26
3. Talk to Me (Springsteen) – 4:00
4. Love on the Wrong Side of Town (B. Springsteen – S. Van Zandt) – 3:11
5. The Fever (B. Springsteen) – 5:061. Trapped Again (Springsteen – Lyon – Van Zandt) – 4:18
2. Without Love (I.J. Hunter – C. Franklin) – 4:31
3. When You Dance (B. Springsteen – S. Van Zandt) – 5:24
4. This Time It's for Real (S. Van Zandt) – 4:06
5. Havin' a Party (S. Cooke) – 6:49


title: Southside Johnny

text: Southside Johnny (oik. Johnny Lyon; s. 4. joulukuuta 1948 Neptune, New Jersey) on yhdysvaltalainen laulaja ja huuliharpisti.


title: Southside Johnny

text: Hän aloitteli muusikonuraansa samanaikaisesti Steven Van Zandtin ja Bruce Springsteenin kanssa esiintymällä näiden tavoin New Jerseyn Asbury Parkissa sijaitsevassa klubissa nimeltään The Upstage Club. Kolmikolla oli myös yhteisiä yhtyeviritelmiä: The Sundance Blues Band ja Dr. Zoom and the Zonic Boom.


title: Southside Johnny

text: Springsteenin ja Van Zandtin perustettua The E Street Bandin Johnnyn yhtye oli aluksi Blackberry Booze Band ja vuonna 1975 nimenvaihdoksen jälkeen Southside Johnny and The Asbury Jukes.


title: Southside Johnny

text: Van Zandt on edistänyt Southside Johnnyn uraa hankkimalla tälle ensimmäisen levytysopimuksen Epic-yhtiölle sekä tuottamalla yhtyeen levyjä. Lisäksi Van Zandt on tehnyt Johnnylle kappaleita samoin kuin Springsteen.


title: Southside Johnny

text: Southside Johnny on esiintynyt Suomessa ainakin Rauma Blues -tapahtumassa.


title: Southside Johnny

text:
Kokoonpano esikoisalbumilla:Myöhempiä jäseniä:1976 "I Don't Want to Go Home"
1977 "This Time It's for Real"
1978 "Hearts of Stone"
1979 "The Jukes"
1979 "Havin' a Party with Southside Johnny"
1980 "Love Is a Sacrifice"
1981 "Reach Up and Touch the Sky"
1983 "Trash It Up"
1984 "In the Heat"
1986 "At Least We Got Shoes"
1991 "Better Days"
2000 "Messin' with the Blues"
2002 "Going to Jukesville"
2004 "Missing Pieces"
2005 "Into the Harbour"
2007 "Jukebox"
2010 "Pills and Ammo"


title: Ferdinand von Schirach

text: Ferdinand von Schirach (s. 1964 München, Saksan liittotasavalta) on saksalainen kirjailija ja juristi.


title: Ferdinand von Schirach

text: Schirach tunnetiin Saksassa jo ennen kirjailijanuraansa Saksan yhdistymisen yhteydessä järjestettyjen oikeudenkäyntien vuoksi. Hänen suvussaan on ollut useita tunnettuja juristeja. Von Schirachin isoisä oli Hitler-Jugendin johtaja ja Wienin gauleiter Baldur von Schirach.


title: Ferdinand von Schirach

text: Teoksissaan von Schirach käsittelee syyllisyyttä ja syyttömyyttä, hyvää ja pahaa sekä ihmisen moraalista vastuuta. Niissä tavallinen ihminen voi yhtäkkiä joutua rikoksen uhriksi tai syyllistyä raskaisiin rikoksiin. Ne perustuvat usein todellisiin rikostapauksiin.


title: Jan Mazur

text: Jan Mazur (5. kesäkuuta 1920 – 26. syyskuuta 2008) oli puolalainen roomalaiskatolinen piispa. Hänet vihki papiksi Lublinin hiippakuntaan Zdzisław Goliński 26. kesäkuuta 1949, ja hänet nimitettiin Lublinin vihkipiispaksi sekä Bladian titulaaripiispaksi 25. huhtikuuta 1961. Piispaksi vihkiminen seurasi 6. elokuuta. Pääkonsekraattorina toimi Piotr Kałwa, jota avustivat Zdzisław Goliński ja Tomasz Wilczyński.


title: Jan Mazur

text: Mazur sai 24. lokakuuta 1968 nimityksen Siedlcen hiippakunnan piispaksi, jona hän toimi, kunnes jäi eläkkeelle 25. maaliskuuta 1996.


title: Benjamin Mokulu

text: Benjamin Mokulu Tembe (s. 11. lokakuuta 1989) on belgialainen jalkapalloilija, ja pelaa Sporting Lokerenissa. Hän on kotoisin Kongosta.


title: Gökşin Sipahioğlu

text: Gökşin Sipahioğlu (28. joulukuuta 1926 Izmir, Turkki – 5. lokakuuta 2011 Pariisi, Ranska) oli turkkilaissyntyinen Ranskassa työskennellyt valokuvaaja, joka perusti uutiskuvatoimisto Sipa Pressin.


title: Gökşin Sipahioğlu

text: Sipahioglu työskenteli urheilutoimittajana ja ryhtyi myös valokuvaajaksi. Hän työskenteli eri lehdissä kunnes ryhtyi freelanceriksi. Tärkeä kohta uralla oli Egyptin ja Israelin sotiessa 1956 Siinailla. Toinen oli ohjuskriisi 1962, jolloin hän oli Kuubassa ainoa länsimainen toimittaja, joka sai tehdä vapaasti työtä. Tšekkoslovakian miehityksen aikana 1968 hän haastatteli ensimmäisenä neuvostosotilaita, jotka olivat turkinkielisiä azereita.


title: Gökşin Sipahioğlu

text: Sipahioglu teki kuvat alkuun kotona Pariisissa, jonne hän oli asettunut. Apuna hänellä oli tuleva vaimonsa, amerikkalainen toimittaja Phyllis Springer. Sipa perustettiin 1973, ja se alkoi tuottaa arvostettua kuvajournalismia ja menestyi kilpailijoidensa Sygman ja Gamman rinnalla. 1990-luvulla hän sai ostotarjouksia yhdysvaltalaisilta toimistoilta, mutta torjui ne. Yritys joutui kuitenkin vuosituhannen vaihteessa taloudellisiin vaikeuksiin, ja sen osti 2001 ranskalainen toimisto Sud Communication. Sipahiogly joutui pois parin vuoden kuluttua. Vuonna 2011 Sipa siirtyi saksalaisen DADP:n omistukseen. Toimiston päämaja on yhä Pariisissa. Sen arkistoon kuuluu 30 miljoonaa kuvaa, ja kirjeenvaihtajia ympäri maailman on 600.


title: Zdzisław Goliński

text: Zdzisław Goliński (27. joulukuuta 1908 – 6. heinäkuuta 1963) oli puolalainen roomalaiskatolinen piispa. Hänet vihki papiksi Lublinin hiippakuntaan Adolfo Giuseppe Jelowicki 28. kesäkuuta 1931, ja hänet nimitettiin Lublinin koadjuuttoripiispaksi sekä Hemerian titulaaripiispaksi 28. maaliskuuta 1947. Piispaksi vihkiminen seurasi 3. elokuuta. Pääkonsekraattorina toimi Stefan Wyszyński, jota avustivat Stanislao Czajka ja Michal Klepacz.


title: Zdzisław Goliński

text: 22. huhtikuuta 1951 Goliński sai nimityksen Częstochowan hiippakunnan piispaksi, jonka virkaan hänet asetettiin 17. kesäkuuta. Hän kuoli virassa 54-vuotiaana.


title: Thomas Dabre

text: Thomas Dabre (s. 23. lokakuuta 1945) on intialainen roomalaiskatolinen piispa. Hänet vihittiin papiksi Bombayn arkkihiippakuntaan 31. lokakuuta 1971 ja nimitettiin sen vihkipiispaksi sekä Arae in Numidian titulaaripiispaksi 2. huhtikuuta 1990. Piispaksi vihkiminen seurasi 27. toukokuuta. Pääkonsekraattorina toimi Simon Ignatius Pimenta, jota avustivat Longinus Gabriel Pereira ja Ferdinand Joseph Fonseca.


title: Thomas Dabre

text: Dabre sai 22. toukokuuta 1998 nimityksen Vasain ja 4. huhtikuuta 2009 Poonan hiippakunnan piispaksi.


title: Miia Lindström

text: Miia Aino Kaarina Lindström (s. 19. huhtikuuta 1972 Pori) on suomalainen näyttelijä.


title: Miia Lindström

text: Lindström kirjoitti ylioppilaaksi Riihikedon lukiosta vuonna 1991, jonka jälkeen hän kävi Lahden kansanopiston näyttämötaiteen linjan. Sen jälkeen hän opiskeli Teatterikorkeakoulussa vuosina 1994–1998, josta valmistui teatteritaiteen maisteriksi vuonna 1998.


title: Miia Lindström

text: Hän on tehnyt monia roolitöitä etenkin teattereissa. Vuosina 1998–2000 hän oli kiinnitettynä Lahden kaupunginteatterissa. Häntä on nähty myös Koko-teatterissa, Linnateatterissa sekä Porin Teatterissa. Hänen "kotiteatterinsa" on kuitenkin Rakastajat-teatteri, jossa häntä on nähty jo vuodesta 1996.


title: Miia Lindström

text: Teatterirooliensa lisäksi hän on tehnyt töitä myös elokuvissa, televisiossa ja kuunnelmissa. Hän on työskennellyt vuodesta 2017 juontajana Yleisradion toimituksessa Porissa.


title: Sipa Press

text: Sipa Press on ranskalainen kuvatoimisto, jonka perusti 1973 turkkilainen valokuvaaja, toimittaja Gökşin Sipahioğlu. Toimiston päämaja on Pariisissa.


title: Sipa Press

text: Sipahioğlu myi toimiston vuonna 2001 Sud Communicationille, jonka omistaa ranskalainen lääketeollisuudessa toimiva Pierre Fabre. Hän luopui Sipan puheenjohtajuudesta joulukuussa 2003.


title: Sipa Press

text: Vuonna 2006 Sipa Pressin verkostoon kuuluu 4 000 kuvareportteria. Sipa myy kuukaudessa 500 reportasia yli 40 maahan. Toimisto toimii tiiviissä yhteistyössä uutistoimisto Associated Pressin kanssa.


title: Sipa Press

text: Vuonna 2011 Sipa siirtyi saksalaisen DADP:n omistukseen.


title: Alexander Peya

text: Alexander Peya (s. 27. kesäkuuta 1980 Wien) on itävaltalainen tennispelaaja. Parhaimmillaan hän on sijoittunut ATP-maailmanlistalla kaksinpelissä sijalle 92 huhtikuussa 2007 ja nelinpelissä sijalle 17 maaliskuussa 2012. Vuoden 2004 Yhdysvaltain avoimien kaksinpelissä hän selviytyi kolmannelle kierrokselle. Vuoden 2011 Wimbledonin nelinpelissä hän selviytyi välieriin Christopher Kasin kanssa. Heinäkuussa 2011 hän voitti Saksan avoimen tennisturnauksen nelinpelin ja tammikuussa 2012 Heineken Openin nelinpelin yhdessä Oliver Marachin kanssa.


title: Bernhard Rieger

text: Bernhard Rieger (17. joulukuuta 1922 – 10. huhtikuuta 2013) oli saksalainen roomalaiskatolinen piispa. Hänet vihittiin papiksi 29. heinäkuuta 1951 ja nimitettiin Rottenburg-Stuttgartin hiippakunnan vihkipiispaksi sekä Tigavan titulaaripiispaksi 20. joulukuuta 1984. Piispaksi vihkiminen seurasi 2. helmikuuta 1985. Pääkonsekraattorina toimi Georg Moser, jota avustivat Anton Herre ja Franz Josef Kuhnle.


title: Bernhard Rieger

text: Rieger jäi eläkkeelle 31. heinäkuuta 1996.


title: Hurjapäät (elokuvasarja)

text: Hurjapäät ( tai lyhyemmin "Fast & Furious") on yhdysvaltalainen toimintaelokuvasarja. Sarjan ensimmäinen osa "Hurjapäät" sai ensi-iltansa vuonna 2001. Yhteensä elokuvia on ilmestynyt kahdeksan. Seitsemännen oli alun perin määrä valmistua vuonna 2014, mutta sen valmistuminen viivästyi elokuvan pääosanesittäjän Paul Walkerin kuoleman vuoksi. Elokuva sai ensi-iltansa vuoden 2015 alussa.


title: Hurjapäät (elokuvasarja)

text: Elokuvasarjan useissa osissa ovat näytelleet Walkerin lisäksi Vin Diesel, Michelle Rodríguez, Jordana Brewster ja Sung Kang.


title: Hurjapäät (elokuvasarja)

text: Elokuvasarjaan on julkaistu kaksi lyhytelokuvaa, jotka solmivat elokuvien välissä olevia aikoa paremmin toisiinsa.


title: Nanny Larsén-Todsen

text: Nanny Isadora Larsén-Todsen (2. elokuuta 1884 Kalmar – 26. toukokuuta 1982 Tukholma) oli ruotsalainen oopperalaulaja (sopraano), joka tunnetaan Richard Wagnerin roolien tulkitsijana. Hän saavutti suosiota varsinkin Bayreuthin musiikkijuhlilla Brünnhildenä ja Isoldena.


title: Nanny Larsén-Todsen

text: Larsén-Todsen esiintyi Ruotsin kuninkaallisessa oopperassa vuosina 1906–1925, La Scalassa 1925–1927, Metropolitan-oopperassa 1927 ja Bayreuthin musiikkijuhlilla 1927–1931. Hän matkusteli paljon. Viimeisen kerran hän esiintyi Pariisissa vuonna 1937.


title: Nanny Larsén-Todsen

text: Larsén-Todsen sai Litteris et Artibus -mitalin vuonna 1920. Hänet valittiin Ruotsin kuninkaallisen musiikkiakatemiaan vuonna 1924, ja hän sai hovilaulajan ("Hovsångare") arvon vuonna 1925.


title: Ruunaan savotat

text: Ruunaan savotat on laulaja Pekka Himangan single vuodelta 1980. Himankaa säestää Jaakko Salon orkesteri. Salo on myös sovittanut singlen kappaleet. Levymerkki on Rondo ja luettelotunnus ROS 52.


title: Ruunaan savotat

text: Singlen kappaleet ovat Himangan albumilta "Kostamuksen tyttö" (Rondo ROLP 43, 1980). Nimikappale on myös kokoelma-albumilla "Maailman valot".


title: Geremias Steinmetz

text: Geremias Steinmetz (s. 26. helmikuuta 1965) on brasilialainen roomalaiskatolinen piispa. Hänet vihittiin papiksi Palmas-Francisco Beltrãon hiippakuntaan 9. helmikuuta 1991 ja nimitettiin Paranavaín hiippakunnan piispaksi 5. tammikuuta 2011. Hänet konsekroi piispaksi Dadeus Gringsin ja Fernando Panicon avustama José Antônio Peruzzo 25. maaliskuuta 2011.


title: Tammettu virta

text: Tammettu virta on Kalle Päätalon "Juuret Iijoen törmässä" -sarjan toinen osa. Teos on ilmestynyt vuonna 1972 Gummeruksen kustantamana.


title: Tammettu virta

text: Kirjassa kuvataan Päätalon elämänvaiheita kansakouluajoilta. Kallioniemeen rakennetaan uusi pirtti. Kallen isoäiti kuolee ja isoisä, jota kirjassa kutsutaan Ukkeliksi, muuttaa hetkeksi Kallioniemeen. Kirjan loppuvaiheessa Hermanni sairastuu keuhkokuumeeseen ja kotiin päästyään alkaa saada mielisairauden piirteitä.


title: Tammettu virta

text: Kirjan tapahtumista kertoo Mikko Niskasen elokuva "Elämän vonkamies" (1986).